Αριστείδης Μεντίζης: 2011\nΘερμές ευχές ώστε τα φετινά Χριστούγεννα, να αποτελέσουν την αφετηρία μιας φωτισμένης πορείας, με υγεία, δύναμη και χαμόγελα για όλο τον κόσμο που δοκιμάζεται καθημερινά...\nΜΗΝΥΜΑ ΠΑΠΑ ΚΑΙ ΠΑΤΡΙΑΡΧΗ ΑΛΕΞΑΝΔΡΕΙΑΣ ΚΑΙ ΠΑΣΗΣ ΑΦΡΙΚΗΣ ΓΙΑ ΤΑ ΧΡΙΣΤΟΥΓΕΝΝΑ\nΜΗΝΥΜΑ ΤΟΥ ΟΙΚΟΥΜΕΝΙΚΟΥ ΠΑΤΡΙΆΡΧΗ ΓΙΑ ΤΑ ΧΡΙΣΤΟΥΓΕΝΝΑ\nΧριστός και πάλιν γεννάται και οι Άγγελοι και πάλιν ψάλλουν:\n“Δόξα εν Υψίστοις Θεώ και επί γης ειρήνη, εν ανθρώποις ευδοκία”.\n(Λουκ. β , 14-15).\nΆγγελοι ψάλλουν τας τρεις μεγαλειώδεις ταύτας διακηρύξεις και η μεγίστη πλειονότης των ανθρώπων, αν και εορτάζει Χριστούγεννα, δεν δύναται να αντιληφθή το νόημα του αγγελικού αυτού ύμνου και διερωτάται εάν όντως σήμερον δοξάζεται υπό των ανθρώπων ο Θεός και διατί πρέπει να δοξάζεται, που δύναταί τις να εύρη επί γης την εξαγγελθείσαν ειρήνην και δια ποίον λόγον η σημερινή ανθρωπότης πρέπει να ζη εν ευδοκία.\nΔιότι, όντως, η πλειονότης των ανθρώπων δεν δοξάζει τον Θεόν, ούτε δια των έργων της, ούτε δια των χειλέων της, αρκετοί δε εξ αυτών αμφισβητούν και αυτήν ταύτην την ύπαρξιν του Θεού και την παρουσίαν Του εις την ζωήν των. Είναι μάλιστα πολλοί εκείνοι, οι οποίοι αποδίδουν εις τον Θεόν ευθύνας, δι’ όσα δυσάρεστα συμβαίνουν εις την ζωήν των.\nΑλλ’ όμως οι τοιουτοτρόπως αγανακτούντες εναντίον του Θεού σφάλλουν βαρέως, καθ' όσον το κακόν δεν προέρχεται από Αυτόν. Αντιθέτως, η εξ αγάπης προς τον άνθρωπον σάρκωσις του Υιού και Λόγου του Θεού και τα επακολουθήσαντα αυτήν γεγονότα της Σταυρώσεως και Αναστάσεώς Του, αναμορφώνουν τον πιστόν εις το αρχαίον κάλλος και χαρίζουν εις αυτόν την αιώνιον ζωήν και την πάντα νουν υπερέχουσαν ειρήνην και καθιστούν αυτόν συγκληρονόμον της αιωνίου βασιλείας του Θεού.\nΗ πράξις αύτη της του Θεού Συγκαταβάσεως, αν και περικλείει την εσχάτην ταπείνωσιν, είναι αφ’ εαυτής ικανή να υπερδοξάση Αυτόν.\nΟύτως, αν και πολλών ανθρώπων αι καρδίαι δεν δοξάζουν τον Θεόν, αποδίδοται δόξα εις Αυτόν, τον εν υψίστοις οικούντα, υπό πάσης τε της κτίσεως και υπό των αντιλαμβανομένων τα γενόμενα ανθρώπων. Διο και ημείς ευγνωμόνως αναφωνούμεν μετά των Αγγέλων το “Δόξα εν υψίστοις Θεώ” δια την μεγαλωσύνην των έργων Του και το ασύλληπτον της αγάπης Του προς ημάς.\nΗ απορία όμως αφορά και εις την δευτέραν εξαγγελίαν των αγγέλων "και επί γης ειρήνη". Κατά ποίον τρόπον ευρίσκεται επί γης ειρήνη, όταν το ήμισυ σχεδόν του πλανήτου είναι είτε εν δράσει είτε εν προετοιμασία πολεμική; Η γλυκύφθογγος εξαγγελία των Αγγέλων “επί γης ειρήνη” είναι βεβαίως πρωτίστως μία υπόσχεσις του Θεού, ότι εάν οι άνθρωποι ακολουθήσουν τον δρόμον τον οποίον το τεχθέν Παιδίον υποδεικνύει εις αυτούς, θα φθάσουν εις την εσωτερικήν ειρήνην και την ειρηνικήν συμβίωσιν. Αλλά, φευ, μέγα μέρος των ανθρώπων συγκινείται και έλκεται από τα τύμπανα του πολέμου και βαρυθυμεί εις το άκουσμα της υποσχέσεως της ειρηνικής ζωής.\nΔεν ομιλούμεν βεβαίως μόνον περί των ζηλωτών των δι’ όπλων πολεμικών συρράξεων, αλλά κυρίως περί όλων εκείνων, οι οποίοι μετατρέπουν την ευγενή άμιλλαν εις σύγκρουσιν και έφοδον κατά των συνανθρώπων και επιδιώκουν την εξόντωσιν του αντιπάλου. Υπ’ αυτήν την έννοιαν, ο πόλεμος βιώνεται ως πραγματικότης μεταξύ των μελών αντιτιθεμένων κοινωνικών ομάδων και παρατάξεων, παντός είδους, εθνικών, κομματικών, συνδικαλιστικών, οικονομικών, ιδεολογικών, θρησκευτικών, αθλητικών και ει τινος άλλης, και ο ψυχισμός των μελών των διαμορφώνεται εις φιλοπόλεμον, αντί του, ως θα έπρεπε, φιλειρηνικού.\nΑυτό όμως δεν αναιρεί την αλήθειαν της εξαγγελίας των Αγγέλων, ότι δια της Γεννήσεως του Χριστού και της αποδοχής των διδαγμάτων Αυτού, θα επικρατήση όντως επί γης η ειρήνη.\nΟ Χριστός ήλθε κομίζων την ειρήνην και εάν αυτή δεν κυριαρχή εις τον κόσμον, ευθύνονται οι μη αποδεχόμενοι και μη βιούντες αυτήν άνθρωποι, και όχι ο προσφέρων αυτήν Θεός.\nΔεδομένης της τοιαύτης στάσεως του συγχρόνου ανθρώπου έναντι του Θεού και της προσφερομένης υπ’ Αυτού ειρήνης, δεν είναι παράδοξον το γεγονός ότι σπανίζει μεταξύ των ανθρώπων η ευδοκία.\nΗ καλή διάθεσις του Θεού προς τους ανθρώπους είναι δεδομένη, και τα ευμενή επακόλουθα αυτής ενεργά μεν δι’ όλους κατ’ αρχήν τους ανθρώπους, ιδιαιτέρως δε αισθητά δια τους εμπράκτως αποδεχομένους τας ανωτέρω αγγελικάς εξαγγελίας.\nΑντιθέτως, δια τους αρνουμένους αυτάς και επιδιδομένους εις την αλληλοεκμετάλλευσιν και τον αλληλοσπαραγμόν, αι συνέπειαι βιούνται ως κρίσις αγωνίας και άγχους, ως κρίσις οικονομική και ως κρίσις σκοπού της υπάρξεώς μας και αβεβαιότης υπαρξιακή.\nΠάντα λοιπόν τα υπό των Αγγέλων εξαγγελθέντα κατά την Γέννησιν του Κυρίου αγαθά υπάρχουν και σήμερον και βιούνται εν πληρότητι υπό των πιστευόντων εις τον Ιησούν Χριστόν ως Θεάνθρωπον και Σωτήρα του κόσμου.\nΑς αρχίσωμεν από εφέτος να βιώνωμεν τα Χριστούγεννα ως αρέσει εις τον αγαθοδότην Θεόν, δια να βιώσωμεν την επί γης και εντός των καρδιών μας ανυπέρβλητον Ειρήνην και την πλήρη αγάπης ευδοκίαν του Θεού προς ημάς.\nΑς καταστήσωμεν εαυτούς πρόσωπα κοινωνούντα αγαπητικώς μετά του Θεού και του συνανθρώπου, μετατρεπόμενοι από άτομα εις πρόσωπα.\nΑς αποβάλωμεν τα προσωπεία του διεσπασμένου και αποκεκομμένου από τον Θεόν και την εικόνα Αυτού, τον συνάνθρωπον, τον πλησίον, εγωϊστικού ατόμου, και ας εκπληρώσωμεν τον προορισμόν μας, ο οποίος είναι η ομοίωσις προς τον Θεόν δια της εμπράκτου προς Αυτόν πίστεώς μας.\nΑς γίνωμεν και ημείς αναμεταδόται των αγγελικών εξαγγελιών προς την ανθρωπότητα, η οποία δεινώς πάσχει και δεν δύναται να εύρη, δια των μέσων τα οποία συνήθως χρησιμοποιεί, την Ειρήνην και την Ευδοκίαν.\nΗ μόνη οδός απαλλαγής εκ των πολεμικών και των οικονομικών και των πάσης φύσεως κρίσεων είναι ο Κύριος ημών Ιησούς Χριστός, ο Οποίος μας διεβεβαίωσεν ότι Αυτός είναι η Οδός και η Αλήθεια και η Ζωή.\nΔοξάζομεν, λοιπόν, ολοκαρδίως τον εν Υψίστοις και μεταξύ ημών αναστρεφόμενον Συγκαταβάντα Ιησούν Χριστόν και συνδιακηρύσσομεν μετά των Αγγέλων ότι είναι εφικτή και υπάρχει όντως επί της γης και εντός των καρδιών μας η Ειρήνη, διότι κατηλλάγημεν τω Θεώ, ως Αυτός ηυδόκησε σαρκωθείς δια της Γεννήσεως Αυτού εν Φάτνη.\nΑς ζήσωμεν, λοιπόν, αδελφοί και τέκνα εν Κυρίω αγαπητά, την χαράν της Γεννήσεως του Ιησού Χριστού, και την πρόγευσιν των όσων αγαθών δια τον άνθρωπον διακηρύσσει η τριπλή αγγελική εξαγγελία.\nΤο "πόθεν έσχες" των βουλευτών της Καβάλας\nΕνδιαφέροντα στοιχεία προκύπτουν από τις δηλώσεις περιουσιακής κατάστασης των βουλευτών του νομού για το 2009, που είδαν χθες το φως της δημοσιότητας. Πλουσιότερος βουλευτής όπως φαίνεται είναι ο Δημήτρης Παπουτσής, ενώ αυτός που έχει τα πιο περιορισμένα έσοδα από τους τέσσερις είναι ο Σάββας Εμινίδης.\nΟ υφυπουργός Υγείας Μιχάλης Τιμοσίδης δήλωσε έσοδα από βουλευτική αποζημίωση 103.371,32 ευρώ, ενώ η σύζυγός του έσοδα από λοιπά εισοδήματα 34.839 ευρώ.\nΌσον αφορά τα ακίνητα, ο κ. Τιμοσίδης έχει την πλήρη κυριότητα σε μια αποθήκη, ένα γραφείο και ένα οικόπεδο στο Κοκκινόχωμα, από 50% με τη σύζυγό του σε μία οικία και ένα οικόπεδο στο Κοκκινόχωμα, ενώ η σύζυγός του κατέχει ένα οικόπεδο στο Κοκκινόχωμα, μια οικία στην Άνω Πεύκη, το 50% ενός οικοπέδου στην άνω Πεύκη, μια αποθήκη στον αμυγδαλεώνα και ένα βοσκότοπο στη Λυκια Ορεινού.\nΔήλωσε καταθέσεις 9.330,03 ευρώ και δύο οχήματα 2100 κ.εκ. και 1600 κ.εκ. που εκποιήθηκαν.\nΤέλος, η σύζυγός του συμμετέχει σε δύο επιχειρήσεις, μια ατομική και μια κατασκευαστική.\nΟ κ. Παπουτσής δήλωσε από βουλευτική αποζημίωση 25.560,01 ευρώ και από λοιπά έσοδα 52.521,97 ευρώ, και η σύζυγός του 25.066,76 ευρώ.\nΌσον αφορά τα ακίνητα δήλωσε το 50% ενός οικοπέδου στην Ελευθερούπολη, το 100% ενός διαμερίσματος στην Καβάλα και το 100% ενός αγροτεμαχίου στην Παλιά Αυλή.\nΑπό κοινού με τη σύζυγό του δήλωσε ένα οικόπεδο στην Εξοχή, ένα διαμέρισμα στο Περιγιάλι, 4 αγροτεμάχια στο Οφρύνιο, ένα αγροτεμάχιο στη Φωλιά, ένα διαμέρισμα στην Ελευθερούπολη, 2 γραφεία στην Ελευθερούπολη, ένα διαμέρισμα στα Αμισιανά και μια οικία στα Αμισιανά, και το 50% από ένα αγροτεμάχιο στον Άγιο Ανδρέα.\nΔήλωσε ως νέο απόκτημα 12.690 μερίδια Αμοιβαίων Κεφαλαίων ύψους 90.000 ευρώ, από κοινού με τη σύζυγο και τα παιδιά του.\nΌσον αφορά τις καταθέσεις, δήλωσε 670.953,79 σε 16 λογαριασμούς κυρίως κοινούς με τη συζυγο και τα παιδιά του και σε ένα λογαριασμό 340 δολάρια ΗΠΑ από κοινού με τη σύζυγό του.\nΤέλος, δήλωσε το 50% μιας βάρκας, ένα επιβατικό αυτοκίνητο 2000 κ.εκ. και ένα επιβατικό 1500 κ.εκ. της συζύγου του.\nΟ κ. Εμινίδηςδήλωσε από βουλευτική αποζημίωση 25.782,31 ευρώ και από λοιπά έσοδα 39.010,11 ευρώ, ενώ η σύζυγός του δήλωσε 597,50 ευρώ.\nΌσον αφορά τα ακίνητα δήλωσε τρία διαμερίσματα στην Καβάλα, το 66,66% ενός αγροτεμαχίου στο Ελαιοχώρι, το 100% δύο αγροτεμαχίων στο Χαλκερό και το 50% 6 αγροτεμαχίων, 4 αποθηκών, 2 καταστημάτων και ενός οικοπέδου στο Χαλκερό.\nΣτις καταθέσεις δήλωσε 21.000 ευρώ και 33.600 ευρώ σε κοινό λογαριασμό.\nΔήλωσε το 50% ενός αυτοκινήτου 1300 κ.εκ. και η σύζυγός του το 30% ενός αυτοκινήτου 1400κ.εκ.\nΟ κ. Παναγιωτόπουλος δήλωσε από βουλευτική αποζημίωση 103.792,66 ευρώ και από λοιπά έσοδα 4.462,20 ευρώ, ενώ η σύζυγός του δήλωσε 1170 ευρώ.\nΣτα ακίνητα δήλωσε δύο διαμερίσματα στην Καβάλα και το 33% ενός αγροτεμαχίου στη Θάσο, ενώ η σύζυγός του το 38% μιας οικίας στην Καβάλα και το 50% ενός διαμερίσματος στην Κομοτηνή.\nΔήλωσε 374 μετοχές του ΟΠΑΠ και 24.524 μετοχές από τα Μάρμαρα Καβάλας και το 1/3 από ένα ομόλογο των 45.000 ευρώ της Brazil Fed και από ένα ομόλογο της Alpha Credit των 50.000 ευρώ.\nΔήλωσε καταθέσεις 13.530 ευρώ, και όσον αφορά τα οχήματα μια μοτοσυκλέτα 400 κ.εκ. και ένα επιβατικό 1200 κ.εκ.\nΧΡ. ΚΕΒΡΕΚΑΚΗΣ: "Επικοινωνία στη βάση της τρομοκράτησης"\nΓια επικοινωνία του υπουργείου Οικονομικών με τους πολίτες «στη βάση της τρομοκράτησης», όσον αφορά την υπόθεση της προσωποκράτησης για οφειλές προς τους ασφαλιστικούς φορείς και το Δημόσιο, που εξαγγέλλει η κυβέρνηση, σχολίασε ο πρώην πρόεδρος του Δικηγορικού Συλλόγου Καβάλας Χρυσόστομος Κεβρεκάκης.\nΌπως είπε, «το θέμα τέθηκε και πριν δύο χρόνια εξαιτίας μιας απόφασης του Συμβουλίου Επικρατείας που έκρινε την προσωποκράτηση για χρέη προς το Δημόσιο αντισυνταγματική. Τότε, εκείνο το θέμα δημιούργησε αναταραχή, και εξαιτίας της αναμονής της αποφάσεως του άλλου ακυρωτικού δικαστηρίου, του Αρείου Πάγου, στο οποίο είχε προσφύγει το Ελληνικό Δημόσιο σε μια προσπάθεια να προσβάλει αυτή την απόφαση, βγαίνοντας μια αντίθετη απόφαση, το πέτυχε, και μάλιστα τότε ο Άρειος Πάγος έβγαλε διαφορετική απόφαση. Όταν έχουμε μια διαφορά ανάμεσα στα δύο μεγαλύτερα δικαστήρια της χώρας τότε επεμβαίνει το ειδικό δικαστήριο για να επιλύσει τη διαφορά».\nΟ κ. Κεβρεκάκης ανέφερε ότι «είχε κριθεί αντισυνταγματική η προσωποκράτηση για χρέη στο Δημόσιο, όμως με τροποποίηση του κ. Δένδια είχε προταθεί η προσωποκράτηση να ισχύει για ποσά πάνω από 150.000 ευρώ. Τώρα, λόγω της αλλαγής πολλών πραγμάτων ίσως πάνε να επαναφέρουν το παλαιότερο καθεστώς. Έχει κριθεί όμως αντισυνταγματικό. Δεν γνωρίζω όμως αν το πετύχουν. Τελικά η Βουλή νομοθετεί, όμως ο μεγαλύτερος προστάτης τυχαίνει να είναι ή το Συμβούλιο της Επικρατείας ή ο Άρειος Πάγος».\n«Αυτή τη στιγμή ίσως γίνεται μια προσπάθεια επικοινωνίας του υπουργείου Οικονομικών με τους πολίτες στη βάση της τρομοκράτησης. Βλέπετε αυτό το μέτρο για την είσπραξη των 41 δις ευρώ τι αποτυχία καθημερινή έχει. Από τα 41 δις εισπράχθηκαν μέχρι σήμερα μόνο 10 δις, με πρωτοσέλιδα εφημερίδων και τοπικών και ημερησίων εφημερίδων των Αθηνών για συλλήψεις «επιφανών» προσώπων προκειμένου όσοι είναι στην ίδια κατάσταση να πάνε να διακανονίσουν τα χρέη. Το μέτρο αυτό δεν βρήκε ουσιαστική ανταπόκριση», παρατήρησε και συμπλήρωσε πως «όσον αφορά την έναρξη του μέτρου, την απόπειρα είσπραξης των 41 δις, τα οποία κατά τη γνώμη μου δεν πρόκειται να εισπράξουν γιατί δεν υπάρχουν αφού το συντριπτικό σύνολο είναι από εταιρίες που πτώχευσαν. Δεν υπάρχει ενεργητικό. Όλα αυτά τα χρόνια που πέρασαν, το Δημόσιο με όλους τους μηχανισμούς τα εξάντλησε. Με αυτό το μέτρο προσπαθεί να καλέσει ότι έχουν να τα δώσουν».\nΚλείνοντας παρατήρησε πως «η κυβέρνηση Παπαδήμου δεν χρειάζεται τέτοιου είδους επικοινωνιακά μέτρα. Δεν πρόκειται να βάλει υποψηφιότητα για να χρειάζεται δημοφιλία. Δεν έχει ανάγκη από αυτά. Η ουσία μας ενδιαφέρει».\nΕτοιμάζεται το Kavala Airshow 2012\nΣαν μια μοναδική ευκαιρία για ανάδειξη και προβολή της Καβάλας και της ευρύτερης περιοχής θα πρέπει να ληφθεί η διοργάνωση του Kavala Airshow, που έγινε για πρώτη φορά το περασμένο καλοκαίρι, και αναμένεται η δεύτερη διοργάνωση να πραγματοποιηθεί το ερχόμενο καλοκαίρι.\nΠρόκειται για μια εκδήλωση που θα μπορούσε να λειτουργήσει ως «κράχτης, αφού πρόκειται για ένα φαντασμαγορικό θέαμα, που προσελκύει πολλούς επισκέπτες να επισκεφθούν την Καβάλα και να στρέψουν το βλέμμα τους στον ουρανό, όπου σχηματισμοί αεροπλάνων δίνουν μια ιδιαίτερη «παράσταση».\nΗ προσπάθεια για την πρώτη διοργάνωση το περασμένο καλοκαίρι απέδωσε καρπούς, και ήδη στο διαδίκτυο πολλές είναι οι αναρτήσεις και τα θετικά σχόλια για τη διοργάνωση, που όπως φαίνεται συμβάλει από την πρώτη στιγμή στην διαφήμιση της Καβάλας.\nΠριν μερικές μέρες πραγματοποιήθηκε στην αίθουσα συσκέψεων της αντιπεριφέρειας Πολιτισμού και Τουρισμού ευρεία σύσκεψη για τη διοργάνωση του δεύτερου Kavala Airshow στην Καβάλα το ερχόμενο καλοκαίρι. Στη σύσκεψη αυτή συμμετείχαν ο θεματικός αντιπεριφερειάρχης Τουρισμού και Πολιτισμού Κώστας Παπακοσμάς, ο αντιπεριφερειάρχης Καβάλας Αρχέλαος Γρανάς, ο περιφερειακός σύμβουλος Γιώργος Γερομάρκος, ο πρόεδρος του Οργανισμού Λιμένα Καβάλας Αδάμ Κοσμίδης, ο πρόεδρος της Ένωσης Ξενοδόχων Καβάλας Αντώνης Μιτζάλης, ο πρόεδρος της Δημωφέλειας Στέλιος Σχοινάκης, ο διευθυντής της Egnatia Aviation Γιώργος Ζωγραφάκης, ο εκπρόσωπος της AOPA Hellas Αντώνης Κουτσουδάκης, η εκπρόσωπος του Επιμελητηρίου Καβάλας Μαρία Καλέα, ο πρόεδρος του Σωματείου Καφεζυθοπωλών Παναγιώτης Βασιλούδης και ο Παναγιώτης Γεωργιάδης της αντιπεριφέρειας Πολιτισμού και Τουρισμού.\nΣτην πρώτη αυτή συνάντηση για την οργάνωση του Airshow 2012 τονίστηκε η ανάγκη καλύτερης οργάνωσης ώστε η εκδήλωση να αποτελέσει μια αφορμή για να επισκεφθούν την Καβάλα επισκέπτες, που παράλληλα θα μπορέσουν να διαμείνουν στην πόλη και να επισκεφθούν την γύρω περιοχή.\nΌλες αυτές οι δυνατότητες και οι ιδέες πρόκειται να τεθούν προς συζήτηση ώστε η εκδήλωση να γίνει θεσμός και ακόμη μια ευκαιρία προβολής της Καβάλας με στόχο την προσέλκυση επισκεπτών και τουριστών.\nΥπάρχει η βούληση\nΤη θετική βούληση των στελεχών της Ελληνικά Τουριστικά Ακίνητα ΑΕ (ΕΤΑ ΑΕ) απέσπασαν οι εκπρόσωποι της Περιφέρειας από την Καβάλα που βρέθηκαν χθες το πρωί στην Αθήνα, προκειμένου να συζητήσουν μια σειρά θεμάτων, με κυρίαρχο αυτό των Λουτρών Ελευθερών.\nΣτην Αθήνα μετέβησαν ο αντιπεριφερειάρχης Καβάλας Αρχέλαος Γρανάς, ο θεματικός αντιπεριφερειάρχης Τουρισμού Κώστας Παπακοσμάς, ο δήμαρχος Παγγαίου Βασίλης Ξουλόγης και οι περιφερειακοί σύμβουλοι Γιώργος Γερομάρκος και Μάκης Παπαδόπουλος. Εκεί συναντήθηκαν με την πρόεδρο της ΕΤΑ Αυγή Μαρκοπούλου, τον διευθύνοντα σύμβουλο Δημήτρη Λάμπρου και τον υπεύθυνο διαχείρισης της περιουσίας Γιώργο Σπυρόπουλο.\nΤο αίτημα που κατατέθηκε ήταν να αυξηθεί ο χρόνος παραχώρησης των Λουτρών προς την Περιφέρεια, προκειμένου είτε να αξιοποιηθούν από την Περιφέρεια είτε να γίνει προκήρυξη για την αξιοποίησή τους από ιδιώτες. Σημειώνεται ότι η σύμβαση για την παραχώρηση υπογράφηκε το 1999 και λήγει το 2016.\nΑπό την πλευρά της διοίκησης φάνηκε η πρόθεση να ενισχυθεί αυτό το αίτημα και δήλωσαν την ετοιμότητά τους να εισάγουν το θέμα προς έγκριση στο Διοικητικό Συμβούλιο που θα συγκληθεί στις αρχές του χρόνου. Έτσι αποφασίστηκε ότι θα συνταχθεί το σχετικό αίτημα από την Περιφερειακή Ενότητα Καβάλας, το οποίο στη συνέχεια θα αποσταλεί στην ΕΤΑ και θα περάσει από το Διοικητικό Συμβούλιο προκειμένου να παρθεί απόφαση.\nΕπιπλέον ζητήθηκε να υπάρξει και σχετικό χρονοδιάγραμμα για όλες τις δράσεις, ώστε να γίνει καλύτερος προγραμματισμός, ενώ κρίθηκε ότι είναι θετικό ότι υπάρχει διάθεση και για την αλλαγή της σύμβασης αλλά και για την αύξηση του χρόνου μίσθωσης.\nΌπως ανέφερε ο κ. Γρανάς, «εμείς άμεσα θα στείλουμε την αίτηση, ώστε να περάσει από το ΔΣ στις αρχές του χρόνου. Θέλουμε να προλάβουμε τις εκλογές».\nΠαράλληλα όπως είπε, υπήρχε η πρόθεση να τεθεί και θέμα για την Αλάνα της Νέας Ηρακλείτσας, όμως τονίστηκε ότι τόσο η έκταση της ΕΤΑ, όσο και η έκταση της ΚΕΔ στο χώρο εκείνο έχουν περάσει στο γραφείο αξιοποίησης της δημόσιας περιουσίας, οπότε δεν μπορεί να γίνει κάποια παρέμβαση.\nΤέλος, ο κ. Παπακοσμάς πέρα από τα Λουτρά Ελευθερών έθεσε θέμα αξιοποίησης όλων των ανάλογων χώρων της Περιφέρειας καταθέτοντας και σχετικό σημείωμα.\nΚ. ΖΟΥΡΑΡΙΣ:Μικρές ομάδες ελέγχουν την πολιτική και την οικονομική εξουσία\nΜια διαφορετική προσέγγιση στη δημοκρατία, αλλά και στις σημερινές συνθήκες επιχείρησε ο καθηγητής Κώστας Ζουράρις, λέγοντας μάλιστα πως «δεν υπάρχει άλλο πολίτευμα παρά το δημοκρατικό, αλλά αυτό είναι μονίμως και μπάχαλο και ισότητα και αδικία». Καυτηριάζει τα κακώς κείμενα, το πολιτικό σύστημα, αλλά και στην απαρχή των ενεργειών της «Σπίθας».\nΞεκινώντας ο κ. Ζουράρις τόνισε πως η παθητική αποδοχή της σημερινής κατάστασης «σε ένα ποσοστό είναι ένδειξη πολιτικής και κοινωνικής ωριμότητας των λαών στην προσπάθεια να αποφύγουν την μετωπική σύγκρουση που μπορεί να οδηγήσει σε νεκρούς, σε συρράξεις, και αυτό είναι το πολύ θετικό. Το άλλο οφείλεται στο εξής: Εσείς εδώ είχατε την Βουλγαρική κατοχή, και υπήρχε τριπλή κατοχή, ήταν η Γερμανική, η Βουλγαρική και η Ιταλική. Ο εχθρός λοιπόν ήταν ορατός, απέναντι π.χ. ήταν ο Βούλγαρος, απέναντι ήταν ο Γερμανός… Τώρα στο λογαριασμό της ΔΕΗ ο εχθρός δεν είναι ελέγξιμος, μαζί με το χαράτσι, τον λογαριασμό για τον ΟΤΕ, τον λογαριασμό για την τηλεόραση, τα δάνεια που έχουμε πάρει… Π.χ. όταν η κυβέρνηση Καραμανλή ανακάλυψε με το αληταριό που είχε βάλει στα Ταμεία, ότι φάγανε αυτοί κυκλοφορώντας τα λεγόμενα παράγωγα, τα οποία ανακύκλωσαν έξι επτά φορές, βγήκε ο Καραμανλής εν τη αγνοία του ή εν τη γνώσει και είπε ότι τα λεφτά θα επιστραφούν στο ακέραιο και δεν θα ζημιωθεί κανείς. Η ζημιά τότε ήταν 12 δις. Σε μια βδομάδα λοιπόν είχαν επιστραφεί 12 δις. Έντεκα δισεκατομμύρια που χάθηκαν και 11-12 δις που πήρε ο Καραμανλής από εξωτερικό δανεισμό. Ξαφνικά ο ελληνικός λαός, τον οποίο έκλεψαν στην αρχή με 11 δις, δηλαδή τις αποταμιεύσεις του συνταξιούχου, και του γέρου και της γριάς, αυτό πήγε άλλα 12 δις και είναι ταμειακώς εντάξει. Είχε αυξηθεί όμως το δημόσιο χρέος».\nΠαράλληλα σημείωσε ότι «ο απόλυτος ορισμός της Lehman Brothers σρόσκεται στον Αριστοτέλη στα Πολιτικά, διότι «νόμισμα εκ νομίσματος τίκτεται και ουχ εφ’ όπερ επορίσθη», και γι αυτό λέει είναι «παρα φύσιν» ο χρηματισμός και ευλογότατα μισείται από τον κόσμο. Εξ’ ου και η Ορθόδοξη Εκκλησία και η Ρωμαιοκαθολική μέχρι το 1300 είχαν απαγορεύσει τον τόκο. Και το δάνειο θα είναι δανεισμός χωρίς τοκοφορία, διότι έλεγε η εκκλησία επαναλαμβάνοντας τον Αριστοτέλη, το νεκρό δεν μπορεί να γεννήσει ζωντανό».\nΟι πρωθυπουργοί και το σύστημα\nΣχετικά με το αν οι Καραμανλής και Παπανδρέου ήταν αφελείς ή απλά εξαπάτησαν τον κόσμο, ο κ. Ζουράρις σημείωσε πως «δεν εξαντλείται το πρόβλημα της Ελλάδας στα πρόσωπα των δύο πρωθυπουργών. Οι πρωθυπουργοί είναι ένας πολιτικός ισχυρός κρίκος μιας μεγάλης πολύπλοκης αλυσίδας. Οι προσωπικές τους δυνατότητες ξεκινούν από κάτι που είναι σημαντικό, το ότι και τα δύο αυτά κ***παιδα δεν είχαν εργαστεί ποτέ στη ζωή τους. Έχει μεγάλη σημασία να έχεις εργαστεί. Ούτε ο Καραμανλής, ούτε ο Γιωργάκης πήραν από εδώ ένα χαρτί να το πάνε απέναντι. Αν τον Γιωργάκη τον στείλεις απέναντι στο περίπτερο να σου φέρει τσιγάρα, θα σου φέρει προφυλακτικά, ότι του ‘ρθει. Ο Καραμανλής δεν ήθελε, ο ταλαίπωρος. Τον βάλανε εκεί για να σώσει την παράταξη, να τους σώσει το όνομα. Το τεμπελχανείο, η ανεπάρκεια, τα επιτελεία, μπήκανε στις ΔΕΚΟ και στα Ταμεία του ελληνικού λαού και έπαιξαν με τα παράγωγα. Εκεί υπάρχει ένα ποσοστό που είναι οι μίζες, και το άλλο είναι η αναμφισβήτητη έλλειψη πείρας σε αυτά τα θέματα».\nΣχετικά με το εκλογικό σύστημα παρατήρησε πως «το δικό μας το κηφηναρίο είναι 40-50 άνθρωποι που δεν έχουν δουλέψει ποτέ στη ζωή τους. Περιφέρονται, και με το εκλογικό σύστημα που είναι βάναυσα ολιγαρχικό, πλουτοκρατικό, με ένα συνδυασμό νταβατζήδων, μπετατζήδων, χρηματιστών κλπ εκλέγονται» και συμπλήρωσε πως «η απλή αναλογική που λέει η Αριστερά, σωστότερο είναι μεν, λάθος δε, γιατί προϋποθέτει ύπαρξη κομμάτων και σε ένα κατάλογο όλοι, που δίπλα να λέει από ποιο κόμμα είναι. Διότι αν η εκλογική περιφέρεια είναι 25 με 30.000 ψηφοφόροι τους ξέρεις έναν έναν. Απαγόρευση στη διαφήμιση, εκ περιτροπής θα περνάτε μια φορά όλοι από το ραδιόφωνο, και θα περνάς από τα μαγαζιά, τους δρόμους και καλημέρα».\n«Οι ισχυρές μονοκομματικές κυβερνήσεις από το 1974 δεν μας έφεραν στην ισχυρή χρεοκοπία, στην ισχυρή μειοδοσία, στην ισχυρή επικράτηση της Τουρκίας; Επομένως το επιχείρημα ότι θα καθυστερήσουμε κανέναν μήνα να κάνουμε κυβέρνηση κατέρρευσε λόγω της χρεοκοπίας των ισχυρών μονοκομματικών κυβερνήσεων», παρατήρησε ο κ. Ζουράρις και συμπλήρωσε πως «δεν υπάρχει δημοκρατία. Υπάρχουν ολιγαρχικές δομές, πλουτοκρατικές και πολιτειακά εμμέσου αντιπροσωπεύσεως, όπου από τη μεσολάβηση, από το συνδικαλιστή κλπ, μικρές ομάδες ελέγχουν την πολιτική και την οικονομική εξουσία και εμείς οι υπόλοιποι είμαστε πολύ παθητικοί».\nΜάλιστα σχετικά με το δημοκρατικό πολίτευμα ο κ. Ζουράρις αναφέρθηκε στην αρχαιότητα, «όταν σε όλο τον κόσμο υπήρχαν φαραώ ή βασιλείς ή μάγοι, που ο λαός όποτε περνούσαν έπεφτε μπρούμυτα και απαγορευόταν να τους δει ή να τους ακουμπήσει, η Ελλάδα εκείνη την εποχή είναι η μόνη όπου υπάρχει ξαφνικά το «ποιος είσαι εσύ ρε μ****α». Είναι εφεύρεση. Και αυτό είναι μεγάλη τιμή και μεγάλη κατάρα του ελληνικού πολιτισμού. Ο ελληνικός πολιτισμός και το ελληνικό πολιτειακό σύστημα άντεξε 25 στίχους στην Ιλιάδα ο σεβασμός προς το ιερόν. Η πρώτη μήτρα της δημοκρατίας είναι η ασέβεια απέναντι στον ισχυρό. Ταυτοχρόνως δημιουργεί και την θρασύτητα», και τόνισε πως «δεν υπάρχει άλλο πολίτευμα παρά το δημοκρατικό, αλλά αυτό είναι μονίμως και μπάχαλο και ισότητα και αδικία».\nΠερί Γερμανίας και άλλων τινών\nΌσον αφορά τη θέση των Γερμανών ότι για όλα φταίνε οι Έλληνες ο κ. Ζουράρις είπε ότι αυτό λέγεται «πρώτα γιατί είναι στην ανθρώπινη φύση το δεν φταίω ποτέ εγώ, φταίει ο άλλος. Θέλει μεγάλη προπόνηση για να δεχθείς την αυτομεμψία, δηλαδή να ξεπεράσεις την ανθρωπαρέσκεια, λέει η ορθόδοξη παράδοση. Δεύτερον γιατί έχουν και δίκιο… Για την ελληνική κρίση πρωτίστως εμείς οι Έλληνες φταίμε. Όλοι οι Έλληνες εξίσου; Όχι. Φταίει πρώτα το δικομματικό σύστημα, και όχι όλοι μέσα εκεί, υπάρχουν και οι χρήσιμοι ηλίθιοι, όπως έλεγε ο Λένιν. Δείτε γύρω γύρω από τα κομματικά στελέχη Νέας Δημοκρατίας και ΠΑΣΟΚ, και λέω αυτά τα δύο κόμματα επειδή αυτά κυβέρνησαν. Τώρα είναι και το τρίτο βέβαια, ήρθε και η τσόντα. Τσόντα τελείως αυτοί…».\n«Στη φάση αυτή, ο λαός, λόγω του διαχύτου της απειλής, λέει μήπως κερδίσουμε χρόνο, μήπως κάτι γίνει κλπ Και βέβαια, όσοι θα πλήττονται περισσότερο αυτοί θα εξεγείρονται και πρώτοι. Βεβαίως φοβούμαι. Και φοβούμαι τη στραβή… Δηλαδή πριν ενάμισι μήνα που πέθανε από καρδιακή προσβολή ένας συνδικαλιστής, ευτυχώς που ήταν εκτός φάσεως, ήταν από πίσω στο Ζάππειο και όχι μπροστά στην πλατεία και ευτυχώς που ένα νεαρό παιδί τον ΜΑΤ με το κινητό του τηλεφώνησε να έρθει το ασθενοφόρο, γιατί αν είχε γίνει μπροστά δεν ξέρω κι εγώ τι θα είχαμε. Επειδή εμείς έχουμε μόνο 500.000 νεκρούς από την κατοχή και τον εμφύλιο πόλεμο, λέω μακριά οι εύκολες λύσεις», παρατήρησε.\nΓια τη «Σπίθα», του Μίκη Θεοδωράκη\nΑναφερόμενος στη «Σπίθα», ο κ. Ζουράρις, μεταξύ άλλων παρατήρησε πως «τώρα είμαστε περίπου 1500-2000 που είμαστε ολίγον ενεργοί σε όλη την Ελλάδα. Δεν έχουμε τη δυνατότητα να παρεμβαίνουμε έτσι, ακόμη και σε επίπεδο Δημοτικού Συμβουλίου. Ως πολίτη εμένα με ψιλοακούνε, αλλά το να αλλάξεις ένα ψήφισμα και να το πας από εδώ εκεί δεν γίνεται ακόμη. Μια προοπτική είναι μια συνένωση, σαν ένα μέτωπο που λέει ο Μίκης. Ίσως το αναγγείλει εδώ, με οργανώσεις συσπειρώσεις πολιτών που ήδη κινούνται, γιατί υπάρχει αυτό το 26-27% στις δημοσκοπήσεις που λέει «τίποτα».».\nΌπως είπε, «Και τώρα να γινόταν οι εκλογές, τα δύο κόμματα θα έπαιρναν 13-14% το ΠΑΣΟΚ, και καμία 27-28% ο Σαμαράς, και είναι ένα 27% μετέωρο. Ένα 2% τσιμπάει το ΚΚΕ παραπάνω, ένα 2% ο Κουβέλης… Γιατί ο Κουβέλης; Γιατί είναι πολύ καλή εμφάνιση ο ίδιος, ευπρεπής κλπ. Αλλά αν ξέρεις ότι ο Κουβέλης έχει δίπλα αυτό το άθλιον κουρελούργημα της Ρεπούση, που έκανε αυτό το απίστευτο ανθελληνικό βιβλίο για τα παιδιά της έκτης Δημοτικού, και την έχει μέσα… Ο κόσμος ο οποίος έχει φιλοπατρία δεν ξέρει. Το αισχρούργημα αυτό, το οποίο το διέλυσα εγώ και 250 δάσκαλοι και δεν τόλμησε και η Γιαννάκου μετά να το βάλει. Γιατί τα ίδια μυαλά είχε και η Γιαννάκου. Ένα χρόνο το κράτησε, υπουργός ήταν πήρε ένα δηλητηριασμένο δώρο από το ΠΑΣΟΚ και το κράτησε ένα χρόνο. Τόσο μυαλό είχε. Πίστευε αυτά που πιστεύει και η Ρεπούση. Ότι δεν υπήρξε ποτέ Ελλάδα, ότι το έκανε η Γαλλική Επανάσταση, ότι εμείς δεν υπήρχαμε πριν. Δηλαδή να λες «η προσάρτηση της Θεσσαλονίκης το 1912». Τι λες ρε; Τι λες ρε χοντρομ****α… «Ο ελληνικός στόλος κατέκτησε τα νησιά του Αιγαίου». Κατέκτησε; Τα νησιά που από την Μινωϊκή περίοδο είναι ελληνικά τα κατέκτησε ο ελληνικός στόλος;», παρατήρησε και συμπλήρωσε: «Καμία φορά η εσχάτη βλακεία ισοδυναμεί στα πολιτικά με εσχάτη προδοσία. Αν είσαι τόσο βλάξ είσαι προδότης, δεν γίνεται αλλιώς».\nΕπιμελητήριο Καβάλας: 21-0\nΣαρωτική ήταν η νίκη που πέτυχε η παράταξη «Ενωτικός Συναγερμός» του Άγγελου Τσατσούλη στις εκλογές του Επιμελητηρίου Καβάλας, αφού κέρδισε το σύνολο των 21 εδρών του Διοικητικού Συμβουλίου, με την «Αντιμονοπωλιακή Συσπείρωση Επιμελητηρίου» του Κώστα Μακέδου, να μην καταλαμβάνει καμία έδρα.\nΑξίζει να σημειωθεί ότι από τις περίπου 11.500 επιχειρήσεις μέλη του Επιμελητηρίου, οικονομικά τακτοποιημένες, και συνεπώς με δικαίωμα ψήφου, ήταν οι 7.500 περίπου. Από αυτές τελικά ψήφισαν 1890 αντιπρόσωποι.\nΑναλυτικότερα, στο Εμπορικό Τμήμα, ψήφισαν 670, και βρέθηκαν 656 έγκυρα ψηφοδέλτια, 6 άκυρα και 8 λευκά. Από αυτά έλαβαν ο «Ενωτικός Συναγερμός» 587 ψήφους και η «Αντιμονοπωλιακή Συσπείρωση Επιμελητηρίου» 69 ψήφους. Αυτό είχε σαν αποτέλεσμα τις επτά έδρες του Τμήματος να κερδίσει «Ενωτικός Συναγερμός».\nΣτο Εξαγωγικό Τμήμα, ψήφισαν 152, και βρέθηκαν 145 έγκυρα ψηφοδέλτια, 6 άκυρα και ένα λευκό. Από αυτά έλαβαν ο «Ενωτικός Συναγερμός» 145 ψήφους και η «Αντιμονοπωλιακή Συσπείρωση Επιμελητηρίου» καμία ψήφο δεδομένου ότι δεν είχε υποψήφιο σε αυτό το τμήμα. Αυτό είχε σαν αποτέλεσμα την μία έδρα του Τμήματος να κερδίσει «Ενωτικός Συναγερμός».\nΣτο Μεταποιητικό Τμήμα, ψήφισαν 478, και βρέθηκαν 474 έγκυρα ψηφοδέλτια, 2 άκυρα και 2 λευκά. Από αυτά έλαβαν ο «Ενωτικός Συναγερμός» 434 ψήφους και η «Αντιμονοπωλιακή Συσπείρωση Επιμελητηρίου» 40 ψήφους. Αυτό είχε σαν αποτέλεσμα τις έξι έδρες του Τμήματος να κερδίσει «Ενωτικός Συναγερμός».\nΣτο Τουριστικό Τμήμα, ψήφισαν 79, και βρέθηκαν 76 έγκυρα ψηφοδέλτια, 2 άκυρα και 1 λευκό. Από αυτά έλαβαν ο «Ενωτικός Συναγερμός» 64 ψήφους και η «Αντιμονοπωλιακή Συσπείρωση Επιμελητηρίου» 12 ψήφους. Αυτό είχε σαν αποτέλεσμα τις δύο έδρες του Τμήματος να κερδίσει «Ενωτικός Συναγερμός».\nΤέλος, στο Τμήμα Υπηρεσιών, ψήφισαν 511, και βρέθηκαν 494 έγκυρα ψηφοδέλτια, 10 άκυρα και 7 λευκά. Από αυτά έλαβαν ο «Ενωτικός Συναγερμός» 450 ψήφους και η «Αντιμονοπωλιακή Συσπείρωση Επιμελητηρίου» 44 ψήφους. Αυτό είχε σαν αποτέλεσμα τις πέντε έδρες του Τμήματος να κερδίσει «Ενωτικός Συναγερμός».\nΤι συμβαίνει στο ΠΑΣΟΚ;\nΜια «περίεργη» κινητικότητα εμφανίζουν το τελευταίο διάστημα στην καβάλα πολλά στελέχη του ΠΑΣΟΚ, που σύμφωνα με τη σχετική φημολογία ξεκινούν έναν «εσωτερικό αγώνα» για μια θέση στο ψηφοδέλτιο, κάτι που στις προσεχείς εκλογές εκτιμάται ότι θα είναι εύκολο δεδομένων των συνθηκών. Οι κινήσεις αυτές είναι ανεπίσημες, και δεν υπάρχει καμία σχετική επιβεβαίωση των πληροφοριών, αν και τα σχόλια που ακούγονται είναι πολλά.\nΑξίζει να σημειωθεί ότι λόγω της αρνητικής εικόνας που παρουσιάζει αυτή τη στιγμή το ΠΑΣΟΚ, που βλέπει τα ποσοστά του να κατρακυλούν σημαντικά, πολλά στελέχη δεν επιθυμούν να συμμετέχουν σε μια διαδικασία που θα αναδείξει χαμένο το ΠΑΣΟΚ, κάτι που θα σημάνει σίγουρη απώλεια κάποιας, ή κάποιων από τις τρεις έδρες που σήμερα κατέχει. Και αυτό θυμίζει σε πολλά σημεία την αντίστροφη κινητικότητα που υπήρχε πριν δύο χρόνια στη Νέα Δημοκρατία που ξαφνικά πολλά από τα τοπικά ηχηρά ονόματα του χώρου, που μέχρι πριν λίγο καιρό πραγματικά «σκίζονταν» για να μπουν στο ψηφοδέλτιο, μόλις είδαν τη διαφαινόμενη ήττα μπροστά τους απλά άλλαξαν γραμμή και αρνήθηκαν να συμπεριληφθούν. Κάτι τέτοιο φαίνεται να συμβαίνει τώρα στο ΠΑΣΟΚ, που αφού κάποιοι βλέπουν την εκλογική καταστροφή προ των πυλών (με τα μέχρι σήμερα στοιχεία), απλά αλλάζουν δρόμο για να μην πληγεί το πολιτικό τους όνομα από μια ενδεχόμενη ήττα.\nΈτσι λοιπόν, το μόνο που θεωρείται σίγουρο είναι ότι στο ψηφοδέλτιο του ΠΑΣΟΚ για τις επόμενες εκλογές τις τρεις θέσεις κατέχουν οι τρεις εν ενεργεία βουλευτές, Μιχάλης Τιμοσίδης, Δημήτρης Παπουτσής, και Σάββας Εμινίδης, οι οποίοι δίνουν τον δικό τους αγώνα. Όπου σταθούν και όπου βρεθούν το κοινοποιούν με κάποια ανακοίνωση, ή διαρροή στον Τύπο, προσπαθώντας να «κερδίσουν» όσο το δυνατόν περισσότερη εύνοια των πολιτών για να είναι αυτοί που θα εκλεγούν, ακόμη και αν το ΠΑΣΟΚ, στο χειρότερο σενάριο, εκπροσωπηθεί με μόνο έναν βουλευτή από το νομό, όπως συμβαίνει τώρα με τη Νέα Δημοκρατία.\nΑπό εκεί και πέρα αρκετοί είναι και οι απογοητευμένοι, που δηλώνουν ότι μπορεί να ακολουθήσουν και έναν διαφορετικό δρόμο, μεταξύ των οποίων και ο υποψήφιος βουλευτής στις εκλογές του 2009, Απόστολος Αγελαράκης.\nΠληροφορίες που κυκλοφορούν στα πηγαδάκια αρκετών συναντήσεων με ανθρώπους του κομματικού χώρου θέλουν και την Πόπη Γερακούδη να μην επιθυμεί να συμπεριληφθεί στο ψηφοδέλτιο, κάτι που δεν φαίνεται να συμβαίνει και με την Μαρίζα Τσακαλέρου-Κλαπάφτη, η οποία εφόσον υπάρξει τέτοιο ενδεχόμενο δεν θα πει όχι σε μια από τις υπόλοιπες τρεις θέσεις.\nΑπό εκεί και πέρα τα πράγματα είναι «μουδιασμένα» και πολλοί είναι αυτοί που περιμένουν τις εξελίξεις για να ανακοινώσουν ή να «πνίξουν» την όποια επιθυμία τους. Ήδη όπως λένε, αυτή τη στιγμή ο Γιώργος Παπανδρέου και το ΠΑΣΟΚ, μετά την «κατρακύλα» του τελευταίου διαστήματος βρίσκεται στο «πλυντήριο» για να ξεπλύνει κάποιες από τις «αμαρτίες» της διακυβέρνησής του, και για το λόγο αυτό δεν ακούγονται τόσο πολύ πληροφορίες σχετικά με το ΠΑΣΟΚ, ενώ την ίδια στιγμή μεγάλο μερίδιο ευθύνης βαραίνει τις πλάτες του Αντώνη Σαμαρά, ο οποίος, αξίζει να σημειωθεί, δεν είναι η πλειοψηφία στη σημερινή κυβέρνηση, η οποία παραμένει μια κυβέρνηση ΠΑΣΟΚ.\nΔ. ΚΑΖΑΚΗΣ: Μας ετοιμάζουν για χρεοκοπία\n«Το σημαντικό είναι να καταλάβει ο κόσμος τις πραγματικές διαστάσεις και αιτίες του προβλήματος και μετά το τι μπορούμε να κάνουμε», σχολίασε ο οικονομολόγος Δημήτρης Καζάκης, μιλώντας χθες από τη συχνότητα του Studio 7, και χαρακτηρίζοντας καταστροφική την πολιτική που ακολουθείται.\n«Δεν ασπάζομαι τα όσα είπε ο κ. Παπαδήμος γιατί είναι μια από τα ίδια. Πρόκειται για την ίδια πολιτική που μας έφερε εδώ που μας έφερε. Δεν μπορώ να καταλάβω γιατί πρέπει να εφαρμόζουμε συνεχώς την ίδια πολιτική με διαφορετική ένταση και να περιμένουμε ότι μπορεί να έχει διαφορετικά αποτελέσματα. Τι χειρότερο μπορεί να πάθει μια κοινωνία που βρίσκεται υπό χρεοκοπία. Προσπαθούν να τρομάξουν τον κόσμο με αυτό που ίσως θα έρθει ενώ βιώνει μια απίστευτη κόλαση αυτή τη στιγμή. Δυστυχώς αποδεικνύεται ότι το επίσημο πολιτικό σύστημα ότι είναι εντελώς αναξιόπιστο και εντελώς αδίστακτο. Δρουν προκειμένου να υποστηριχθούν και να προστατευτούν τα συμφέροντα των δανειστών, την ώρα που η σκέψη τους θα έπρεπε να είναι πώς να προστατέψουν τα συμφέροντα του ελληνικού λαού», παρατήρησε ο κ. Καζάκης και συμπλήρωσε πως «θα πρέπει να καταλάβουμε ότι αυτή τη στιγμή ανατρέπεται ο συνολικός τρόπος ζωής όπως τον είχαμε συνηθίσει. Αυτό για μένα είναι καλό. Πλέον η λογική του καναπέ, του παίρνω εύκολα δανεικά , ταυτόχρονα εξασφαλίζω ρουσφέτια και παίρνω και κανένα επιδοματάκι τελείωσε οριστικά».\nΟ κ. Καζάκης δηλώνει υπέρμαχος της επιστροφής σε εθνικό νόμισμα, με την προϋπόθεση «το εθνικό νόμισμα να είναι πραγματικό εθνικό νόμισμα. Γιατί και αυτοί θέλουν να μας φέρουν σε εθνικό νόμισμα ευκαιρίας για να μπορούν να υποτιμούν ταχύτερα την ελληνική οικονομία. Το θέμα είναι να πάμε σε εθνικό νόμισμα, για να επανεκκινήσουμε την οικονομία, να βάλουμε εμπρός τη μηχανή της που έχει σκουριάσει και αποσαθρωθεί εδώ και δεκαετίες. Δεν μπορεί μια οικονομία με τα συγκριτικά πλεονεκτήματα της Ελλάδας τόσο στον αγροτικό τομέα όσο και στην εξορυκτική βιομηχανία να μην κάνει τίποτα απολύτως».\n«Εθνικό νόμισμα σημαίνει ελέγχω εισροές εμπορευμάτων και κεφαλαίων. Δεν επιτρέπω να εισέρχονται πατάτες από την Αίγυπτο την ίδια ώρα που η δική μου πατάτα μένει αδιάθετη. Και μάλιστα σε τιμές εξευτελιστικές», σημείωσε και συμπλήρωσε πως «γι’ αυτό φοβούνται αυτοί που χρηματοδοτούν τους δημοσιογράφους ή τους δημοσιολογούντες. Εθνικό νόμισμα σημαίνει ελέγχω αυτή την κατάσταση. Ενώ με το ευρώ είναι ανοιχτές οι αγορές, κάνει όποιος θέλει ότι θέλει εφαρμόζει οποιαδήποτε εμπορική πολιτική τον συμφέρει και καταστρέφεται η εσωτερική παραγωγική βάση της χώρας».\nΌπως υπογράμμισε, «το εθνικό νόμισμα δεν αποτελεί λύση αλλά είναι η πόρτα, η αφετηρία για να αλλάξουμε συνολικά την ελληνική οικονομία. Για ένα κράτος που μπορεί να προστατεύει τον πολίτη και όσον αφορά τα κοινωνικά και εργασιακά του δικαιώματα αλλά ταυτόχρονα και να μπορεί να πρωτοστατήσει στην επαναδιοργάνωση της ελληνικής οικονομίας ειδικά στην παραγωγική βάση. Γιατί απαιτούν επενδύσεις υποδομών, παραγωγής κλπ τα οποία κανένας ιδιώτης δεν μπορεί να τα σηκώσει».\nΓια τα σενάρια περί επιστροφής στη δραχμή, ο κ. Καζάκης σχολίασε πως «τίποτε από όλα αυτά δεν ισχύει. Κατ’ αρχήν να θυμηθούμε ότι με βάση τα στοιχεία που υπάρχουν, οι τιμές των εισαγομένων την εποχή πριν το ευρώ ήταν πολύ χαμηλότερες απ’ ότι είναι με το ευρώ. Αυτό έχει να κάνει με το γεγονός ότι πρωτίστως το εξωτερικό μας εμπόριο ελέγχεται από καρτέλ και τράστ. Πολυεθνικά κυρίως αλά και ντόπια. Το μεγάλο πρόβλημα με την τιμή των εισαγομένων ακόμη και αυτή τη στιγμή που βρισκόμαστε σε αυτή την κατάσταση του συνεχούς αποπληθωρισμού που κανονικά μέσω της συμπίεσης των εισοδημάτων και της οικονομίας θα έπρεπε οι τιμές να πέφτουν. Στην πραγματικότητα έχουμε αύξηση στις τιμές των εισαγομένων 8% κάθε μήνα».\nΜάλιστα, ως παράδειγμα είπε ότι «ενώ η Ελλάδα έχει κάθε δυνατότητα να παράγει ζωοτροφή μηδενικού κόστους, εισάγει συνεχώς ζωοτροφές απ’ έξω αξίας 4 δις κάθε χρόνο. Έχουμε τεράστια ροή κεφαλαίου στο εξωτερικό. Όλα αυτά στερούνται από τις επενδύσεις. Σοβαρές επενδύσεις. Γιατί αυτές οι επενδύσεις που γίνονται είναι για γέλια. Πρόκειται κυρίως για επενδύσεις στις χρηματαγορές και όποιες από αυτές βρίσκουν το δρόμο για την πραγματική οικονομία είναι στην πραγματικότητα αγορές μεριδίων σε κεφάλαια εταιριών».\nΠολιτική των τραπεζών\n«Αυτή τη στιγμή το ελληνικό κράτος ετοιμάζεται για τη χειρότερη δυνατή κατάρρευση που μπορεί να έχει υποστεί η ελληνική οικονομία. Δηλαδή ακόμη και η πιθανότητα εφαρμογής της συγκεκριμένης συμφωνίας της 26ης Οκτωβρίου ουσιαστικά ισοδυναμεί με κατάρρευση τύπου Αργεντινής. Το δεύτερο σημαντικό που πρέπει να ξέρουμε είναι ότι όλο αυτό το χρονικό διάστημα, πέρα από τις πολιτικές που όλοι βιώσαμε, το χειρότερο από όλα είναι ότι συνεχίστηκε μια άκρατη κερδοσκοπία από τις εγχώριες τράπεζες και τις ξένες σε βάρος του ελληνικού Δημοσίου μέσω της διαχείρισης του δημοσίου χρέους», σημείωσε ο κ. Καζάκης και υπογράμμισε πως «φτάσαμε στο σημείο η Τράπεζα της Ελλάδος να παίρνει τα ρευστά διαθέσιμα των ασφαλιστικών ταμείων χωρίς να ρωτήσει ακόμη και τα ΔΣ των ταμείων, τα μετέτρεψε σε ελληνικά ομόλογα και το χειρότερο είναι ότι τα ελληνικά ομόλογα είναι τα ομόλογα που πουλούσαν σωρηδόν οι γαλλικές και γερμανικές τράπεζες. Ξεφορτώσαμε τις ξένες τράπεζες και τα φορτωθήκαμε εμείς, οπότε όταν καταρρεύσουμε εμείς υπό κηδεμονία του κ. Ραιχενμπαχ της κας Μέρκελ και του κ. Σαρκοζί, οι δικές τους τράπεζες να μην υποστούν σοβαρές απώλειες. Και την ίδια ώρα αυτό που λέγεται στην αγορά, είναι ότι πήρε τα ομόλογα χωρίς να το πει στα ΔΣ και συστηματικά για να κερδοσκοπήσει η ίδια. Παρά τα τεράστια ανοίγματα «σορτάριζε» τα ομόλογα που ανήκαν στα ασφαλιστικά ταμεία. Η ίδια η ΤτΕ ενίσχυε τις καθοδικές τάσεις των ελληνικών ομολόγων το προηγούμενο διάστημα σαν τυχοδιώκτης κερδοσκόπος».\nΜας ετοιμάζουν για χρεοκοπία\nΌπως εκτίμησε ο κ. Καζάκης, «πρέπει άμεσα μέτρα. Να εθνικοποιηθεί η ΤτΕ. Αντί γι’ αυτό οι κύριοι ετοιμάζουν τη λύση Αργεντινής. Ο κ. Παπαδήμος φτιάχτηκε ή ήρθε στην εξουσία για να μας καταρρεύσει σαν οικονομία, γιατί έτσι κατέρρευσε η Αργεντινή. Με τις ίδιες συμφωνίες. Την οδήγησαν σε απανωτές εθελοντικές ανταλλαγές ομολόγων σε συνδυασμό με μια τρομακτική λιτότητα. Έτσι κατέρρευσε η Αργεντινή και πέρασαν τρία χρόνια απίστευτης κόλασης για τον λαό της, μέχρι που βρέθηκε ένας πολιτικός και είπε το αυτονόητο: «Διαγράφω το χρέος, επαναφέρω το εθνικό μου νόμισμα, γιατί το είχαν συνδέσει με το αμερικανικό δολάριο, και διώχνω το ΔΝΤ», και έτσι ανέκαμψε, ή τουλάχιστον άρχισε να ανακάμπτει η Αργεντινή. Και η Αργεντινή δεν είναι ίδια οικονομία με την Ελλάδα, είναι πολύ πιο παραγωγική».\n«Γιατί πρέπει να υποστούμε το ανεπανόρθωτο, αυτό που λέει ο κ. Σαμαράς αναπόφευκτο; Αν έχουμε πολιτικούς που το μόνο που ξέρουν να λένε είναι ότι όλα αυτά είναι αναπόφευκτα ε, να μας αδειάσουν τη γωνιά να δούμε τι μπορούμε να κάνουμε σαν λαός. Την έχουν προετοιμάσει τη δικαιολογία. Το λέει το σύμφωνο της 26-27 Οκτωβρίου. Λέει εμείς προτείνουμε σαν Ευρωζώνη μια λύση, αλλά αν πετύχει αυτή η λύση είναι ευθύνη των Ελλήνων. Δηλαδή μας οδηγούν με μαθηματική βεβαιότητα στην απόλυτη χρεοκοπία, στην κατάρρευση κι όταν αυτό θα συμβεί θα βγουν και θα πουν ότι φταίνε οι Έλληνες», παρατήρησε.\nΤο σχέδιο των ομολόγων\nΣύμφωνα με τον κ. Καζάκη, «αν είχαμε μια πολιτική διοίκηση που σκέφτεται τη χώρα όλα αυτά που συμβαίνουν στις άλλες χώρες θα ήταν υπέρ μας. Θα είχαμε ένα ατού διαπραγματευτικά. Π.χ. αυτή τη στιγμή τα ελληνικά ομόλογα με 4% επιτόκιο τα οποία έχουν εκδοθεί εδώ και μια δεκαετία περίπου και λήγουν τον Αύγουστο του 2013, αποτιμούνται τώρα στη δευτερογενή αγορά με 35 λεπτά στο ευρώ. Και εμείς τώρα συμφωνήσαμε να πάμε σε συμφωνία κουρέματος, με την οποία ο κάτοχος αυτού του «ξεφτιλισμένου» πλέον ομολόγου θα κερδίσει και 15 λεπτά. Το υπερτιμούν. Και όχι μόνο αυτό. Έχουμε συμφωνήσει ότι με την εθελοντική ανταλλαγή, για να είναι συμφέρουσα στους τραπεζίτες θα τους καταβάλουμε σε ζεστό χρήμα 30 δις ευρώ, τα οποία θα τα δανειστούμε από την ευρωζώνη. Αυτό αν δεν είναι ολοκληρωτική καταστροφή τι είναι; Είναι ο ορισμός της ολοκληρωτικής καταστροφής».\nΓια στάση Γερμανίας που κατευθύνει την Ευρώπη προς την καταστροφή, έκανε λόγο στη συνέχεια ο κ. Καζάκης αναφέροντας τρεις βασικούς λόγους. «Ο πρώτος είναι ότι όσο συνεχίζεται η κρίση στην Ευρωζώνη, η Γερμανία είναι καταφύγιο των επενδυτών ομολόγων. Όσο βρίσκουν δυσκολία οι αγορές να αγοράζουν τα κρατικά ομόλογα των υπολοίπων χωρών, τα γερμανικά ομόλογα αποτελούν καταφύγιο. Και έτσι ενώ η Ιταλία έχει φτάσει στο 7% στο 10ετές ομόλογο, από κοντά πηγαίνει η Αυστρία, η Ολλανδία, η Γαλλία, τρέχουν και αγοράζουν τα κρατικά ομόλογα της Γερμανίας και έτσι η Γερμανία κατορθώνει και δανείζεται ουσιαστικά στο 0,20%. Ο δεύτερος λόγος είναι ότι όσο συνεχίζεται αυτή η κρίση στις υπόλοιπες χώρες, τόσο περισσότερο ανοίγουν οι αγορές αυτές για τα γερμανικά προϊόντα γιατί για να μπορέσει να σε στηρίξει η Γερμανία απαιτεί ανταλλάγματα. Ο τρίτος λόγος είναι ότι περνάει πλέον ο λόγος τους εφόσον είναι η μόνη ισχυρή οικονομία στην Ευρωζώνη, η οποία έχει μετατραπεί ανοιχτά σε γερμανική ζώνη από κάθε άποψη. Εκεί που έχουν δώσει «βοήθεια», οι Γερμανοί παίρνουν τρομακτικά επιτόκια. Χαρακτηριστικό παράδειγμα η Ελλάδα. Το προηγούμενο δάνειο που είχε δοθεί είναι κατ’ ελάχιστον 5,8%, το οποίο στην ουσία λόγω της αύξησης των επιτοκίων στη διατραπεζική έχει φτάσει το 7%. Κάθε μήνα, η Γερμανία κερδίζει από τις 3 χώρες που έχει δανείσει 350 εκατομμύρια ευρώ». «Βεβαίως η πολιτική της είναι απόλυτα αυτοκαταστροφική. Θα καταστραφεί και η ίδια μαζί με την Ευρωζώνη», συμπλήρωσε ο κ. Καζάκης.\n«Η παγκόσμια οικονομία κυριαρχείται από μια ληστοσυμμορία κερδοσκόπων οι οποίοι λειτουργούν με το άμεσο. Τι μπορούν να μαζέψουν τώρα. Δεν τους ενδιαφέρει τι θα γίνει σε έξι μήνες. Είναι μια ομάδα τραπεζιτών και χρηματιστών. Σύμφωνα με μια έρευνα είναι σαράντα χρηματοπιστωτικές εταιρίες σε όλο τον κόσμο που ελέγχουν πάνω από 1200 τρις δολάρια στη χρηματαγορά σαν δανείσιμα κεφάλαια», παρατήρησε ο κ. Καζάκης.\nΤέλος, αναφερόμενος στην περίπτωση της Ιταλίας παρατήρησε ότι «έχουμε την 6η οικονομία παγκόσμια, της Ιταλίας που είναι στην ίδια περίπου κατάσταση της Ελλάδας. Δεν πρόκειται να το ξεπεράσει στο βαθμό που παραμένει στο ευρώ και παραμένει υπό το καθεστώς έκτακτων μέτρων που της επιβάλει η ευρωζώνη. Αυτό που της επιβάλει η ευρωζώνη αποτελεί τη διάλυση του παραγωγικού και του κοινωνικού της ιστού. Θα υποστεί μια τρομακτική υποβάθμιση ανάλογη με εκείνη της Ελλάδας, από την οποία είναι δύσκολο μια οικονομία να ανακάμψει».\nΣΥΝΕΝΤΕΥΞΗ:Γ. Γερομάρκος, περιφ. σύμβουλος της παράταξης "Κοινωνική Συμμαχία"\n«Πιστεύω ότι έχουμε περάσει σ ένα διαφορετικό τρόπο άσκησης της διοίκησης χωρίς αλαζονικά σύνδρομα, οικονομικότερη αλλά συγχρόνως αποτελεσματικότερη οικονομική διαχείριση, χωρίς σπατάλες και υπερβολές, δείχνοντας οι ίδιοι το καλό παράδειγμα», τόνισε ο περιφερειακός σύμβουλος της πλειοψηφίας στο Περιφερειακό Συμβούλιο Γιώργος Γερομάρκος, σχολιάζοντας το έργο που έχει να επιδείξει μέχρι σήμερα η διοίκηση της Περιφέρειας, κάνοντας μάλιστα λόγο για «διαρκή βελτίωση σε όλους τους τομείς» που οφείλεται σε όλες τις παρατάξεις. Σχετικά με την κατάσταση στην Περιφερειακή Ενότητα Καβάλας παρατήρησε πως «η κατάσταση που παραλάβαμε δεν μπορεί να αναλυθεί και να παρουσιαστεί μέσα από μερικές γραμμές, χρειάζεται ολοκληρωμένη παρουσίαση με στοιχεία και γεγονότα. Αυτό θα γίνει στον ετήσιο απολογισμό που θα κάνουμε στο τέλος του έτους».\n- Πώς κρίνετε την μέχρι σήμερα λειτουργία του Π.Σ.;\n«Όλοι οι συνάδελφοι πιστεύω νοιώθουμε ότι ζούμε ιστορικές στιγμές στην Δευτεροβάθμια Αυτοδιοίκηση καθώς είμαστε οι πρώτοι εκλεγμένοι Περιφερειακοί Σύμβουλοι. Αυτό δεν σημαίνει ότι είμαστε και απόλυτα ευχαριστημένοι από την λειτουργία του και την αποτελεσματικότητά του. Το ευχάριστο είναι ότι υπάρχει διαρκής βελτίωση σε όλους τους τομείς και αυτό οφείλεται λιγότερο ή περισσότερο σε όλες τις παρατάξεις. Όλοι καταλαβαίνουμε ότι ειδικά στις σημερινές δύσκολες συνθήκες, απαιτείται να γίνονται και υποχωρήσεις και λογικοί συμβιβασμοί για να έχουν οφέλη οι πολίτες. Είναι λογικό πάντως να υπάρχουν και διαφορετικές απόψεις και θέσεις αλλά η διάθεση και πρόθεση όλων, ειδικά του Περιφερειάρχη Άρη Γιαννακίδη, είναι πιστεύω η σύνθεση και η συλλογικότητα».\n-Αντιμετωπίζει προβλήματα; Ποια πιστεύετε ότι είναι «τ’ αδύνατα σημεία» στη λειτουργία του θεσμού;\n«Το μεγαλύτερο πρόβλημα ήταν η διαφορετικότητα και η γεωγραφική προέλευση των μελών του. Αυτό πιστεύω ότι με την πάροδο του χρόνου θα ξεπεραστεί εντελώς και δεν θα απασχολεί κανέναν στο εγγύς μέλλον. Οι «γκρίζες ζώνες» που υπάρχουν σχετικά με την δυνατότητα παρέμβασής του σε ζητήματα-προβλήματα που απασχολούν τις τοπικές κοινωνίες. Μπορεί με δικές του πρωτοβουλίες το Π.Σ. να παρεμβαίνει να γνωμοδοτεί να αποφασίζει, αλλά δεν υπάρχει ακόμη η δυνατότητα να «επιβάλλει» όλες του τις αποφάσεις στην κεντρική εξουσία. Στον τομέα της ανάπτυξης και της αξιοποίησης των χρηματοδοτικών εργαλείων πιστεύω ότι είμαστε σε καλό δρόμο γιατί το Π.Σ. είναι αυτό που αποφασίζει για την επιλογή των παρεμβάσεων και την διάθεση των πόρων που έχει στην διάθεσή του να διαχειριστεί. Ένα πρόβλημα που θα πρέπει άμεσα να λυθεί είναι η επικαιροποίηση και συγχρόνως η βελτίωση του κανονισμού λειτουργίας του καθώς έχουμε αργήσει σαν διοίκηση να το κάνουμε. Πιστεύω ότι επιβάλλεται να γίνει το συντομότερο για να σταματήσουν και οι μικροεντάσεις που δημιουργούνται μερικές φορές λόγω διαφωνιών κυριολεκτικά…στις λεπτομέρειες».\n-Θεωρείτε ότι οι «φωνές» των άλλων παρατάξεων ακούγονται; Ποια είναι η άποψή σας για τους συναδέλφους σας των άλλων παρατάξεων;\n"Ειλικρινά χαίρομαι που όλοι οι συνάδελφοι όλων των παρατάξεων ακούγονται και μάλιστα χωρίς εμπόδια και κωλύματα. Εκείνη η κακή εικόνα του Νομαρχιακού Συμβουλίου Καβάλας, ειδικά στην αρχή της Περιόδου 2007-2010 έχει περάσει στο παρελθόν. Είστε και εσείς «μάρτυρες» σε πολλές συνεδριάσεις και έχετε εικόνα. Ειδικά οι συνάδελφοι της ελάσσονος αντιπολίτευσης έχουν βρει τη «χαρά»τους και μερικές φορές ίσως ακούγονται και περισσότερο απ’ όλους μας. Έχουν συζητηθεί όλα τα θέματα που έχει θέσει η αντιπολίτευση είτε έχουν σχέση με τις αρμοδιότητες του Π.Σ. είτε όχι. Πολλές φορές υπάρχουν συνεδριάσεις που την συζήτηση «μονοπωλεί» αποκλειστικά σχεδόν η αντιπολίτευση. Στο μόνο θέμα που έχουν εκφράσει «παράπονο» ότι δεν συζητήθηκε είναι το γνωστού θέμα του Εφετείου, αλλά εκεί πιστεύω ότι ορθώς δεν συζητήθηκε επειδή απαιτείται διαφορετική προσέγγιση και διαφορετικοί χειρισμοί. Υπάρχουν αρκετοί αξιόλογοι συνάδελφοι με πολύχρονη παρουσία στην αυτοδιοίκηση, καταξιωμένοι στις τοπικές κοινωνίες ή στην ευρύτερη περιοχή. Το επίπεδο είναι υψηλό και γίνεται προσπάθεια να διατηρηθεί υψηλό. Υπάρχουν και κάποιες εξαιρέσεις, αλλά με την πάροδο του χρόνου καταλαβαίνουν ότι αυτό «το μοντέλο» δεν τους βγαίνει είναι απαξιωμένο και προσαρμόζονται.\nΓενικότερα πιστεύω, πλην ελαχίστων περιπτώσεων η συνάδελφοί μου από την αντιπολίτευση με τις παρεμβάσεις τους και τον έλεγχό τους μας έχουν βοηθήσει να προσπαθούμε να είμαστε πιο εργατικοί και πιο αποτελεσματικοί προς όφελος βέβαια των πολιτών. Πάντως είναι λογικό σε μια αντιπολίτευση να υπάρχουν και “στιγμές” για την “τιμή των όπλων”».\n-Στην Καβάλα ποια ήταν η κατάσταση που παραλάβατε;\n«Όχι πάντως αυτή που θέλει να παρουσιάσει η τέως διοίκηση της Νομαρχίας. Κανείς δεν αμφισβητεί ότι διαχειρίστηκαν πολλά χρήματα ,ειδικά τα τελευταία χρόνια, αλλά η διάχυση των ωφελειών για τους πολίτες δεν ήταν η επιθυμητή, ούτε ήταν αποτελεσματική στο να λύσει μεγάλα προβλήματα ή να υλοποιήσει έργα και παρεμβάσεις που θα ολοκλήρωναν έστω και ένα μέρος του συνολικού οράματος που έχουμε όλοι μας για την περιοχή μας.\nΔυστυχώς όλα τα έργα που έχουν τελειώσει είτε έχουν πολλά προβλήματα να λειτουργήσουν (κολυμβητήριο, Εκθεσιακό Κέντρο) τα αναφέρω ενδεικτικά, άλλα είναι ημιτελή και προβληματικά, βλέπετε Βιοτεχνικό Πάρκο Καβάλας και κάποια που είναι συνεχιζόμενα χρειάζονται επιπλέον πιστώσεις και μάλιστα πολύ μεγάλες για να τελειώσουν. Παράδειγμα το φράγμα του Μαρμαρά, όπου αναγκαζόμαστε να βάλουμε επιπλέον 3.000.000 ευρώ από δικούς μας πόρους με ότι αυτό συνεπάγεται….\nΥπήρχαν πολλές εκκρεμότητες με απλήρωτες υποχρεώσεις που σχεδόν τακτοποιήθηκαν όλες εκτός ορισμένων εξαιρέσεων που οι υπηρεσίες δημοσιονομικού ελέγχου έχουν εντοπίσει προβλήματα. Δυστυχώς υπάρχουν ακόμη μεγαλύτερα προβλήματα με απαιτήσεις μελετητών για μελέτες ή προμελέτες που τέλειωσαν ή δεν τέλειωσαν, χωρίς να έχουν προβλεφθεί οι επιπλέον πιστώσεις και τώρα είμαστε αναγκασμένοι να δεχόμαστε αιτήματα που πρέπει εμείς να ικανοποιήσουμε. Αυτή τη στιγμή μιλάμε για απαιτήσεις περίπου 1.000.000 ευρώ και δεν ξέρω αν έπεται και συνέχεια.\nΑιχμή του βέλους η περίφημη πλέον προμελέτη του Ενυδρείου με την επιπλέον απαίτηση των μελετητών να ξεπερνάει τις 650.000 ευρώ. Είμαστε υποχρεωμένοι να υλοποιήσουμε συνεχιζόμενα έργα που είχαν αρχίσει από την προηγούμενοι διοίκηση και αυτό είναι και το σωστό. Αυτό κάνουμε και καθώς τα έργα αυτά αφορούν περίπου το 90% του προϋπολογισμού του 2011,ακούμε κατά καιρούς το παράδοξο ότι το πρόγραμμα που υλοποιούμε δεν έχει «δομή και κατεύθυνση». Υπήρχε μια ροπή και μια φιλοσοφία στο να δίδονται πολλά χρήματα χωρίς όμως τα ανάλογα αποτελέσματα και με εξυπηρέτηση πολιτικών σκοπιμοτήτων σε τουριστική προβολή, πολιτιστικές εκδηλώσεις, δημόσιες σχέσεις εκδόσεις βιβλίων και εντύπων. Μόνο την τελευταία περίοδο 2007-2010 δόθηκαν περίπου σε αυτές τις «δράσεις» περίπου επτά εκατομμύρια ευρώ. Όλα αυτά έχουν τελειώσει αλλά πρέπει να τελειώσει και η «προσμονή» κάποιων ότι κάποτε θα επανέλθουμε στα ίδια. Η κατάσταση που παραλάβαμε δεν μπορεί να αναλυθεί και να παρουσιαστεί μέσα από μερικές γραμμές, χρειάζεται ολοκληρωμένη παρουσίαση με στοιχεία και γεγονότα. Αυτό θα γίνει στον ετήσιο απολογισμό που θα κάνουμε στο τέλος του έτους».\n-Τι έχετε να παρουσιάσετε σαν διοίκηση τους 10 μήνες που πέρασαν;\n«Ο Καλλικράτης δεν μπορεί να λειτουργήσει σε πλήρη ανάπτυξη, καθώς, εξαιτίας της οικονομικής κρίσης, η μεταφορά αρμοδιοτήτων στους οργανισμούς τοπικής αυτοδιοίκησης δεν συνοδεύτηκε από τους ανάλογους πόρους»,αλλά και οι πόροι που είχαμε στη διάθεσή μας, όπως εξήγησα παραπάνω, ήταν όλοι σχεδόν δεσμευμένοι για συνεχιζόμενα έργα και άλλες υποχρεώσεις. Η ιδέα της ισχυρής και ανεξάρτητης, από την κεντρική εξουσία, περιφερειακής αυτοδιοίκησης στη μέση μίας έντονης οικονομικής κρίσης, εκτυλίχθηκε σε ένα νέο μόρφωμα που δεν μπορεί να λειτουργήσει σε πλήρη ανάπτυξη, γιατί οι αρμοδιότητες δεν συνοδεύτηκαν από τους ανάλογους πόρους.\nΠαράλληλα, υπήρξαν προβλήματα, κατά την εφαρμογή του στην κατανομή ρόλων ανά διεύθυνση γιατί δεν έγινε η σχετική προετοιμασία για τη μετάβαση από την εποχή του διορισμένου περιφερειάρχη σ' αυτήν του αιρετού. Οι δυσλειτουργίες είναι αναμενόμενες και πλέον, έχουμε βρει τον βηματισμό μας. Αναφορικά με τη χρηματοδότηση εμείς κάνουμε τη δουλειά μας βλέποντας την κρίση όχι ως το τέλος αλλά ως την απαρχή για ένα νέο ξεκίνημα. Τα χρηματοδοτικά εργαλεία, που διαθέτουμε, όπως το ΠΕΠ ΑΜ-Θ, μπορούν να ενεργοποιήσουν τα ανακλαστικά μας σε πολιτικό επίπεδο και μαζί με τεχνοκράτες, αυτοδιοικητικούς των δήμων, αλλά και πολίτες με όραμα, να σχεδιάσουμε την επόμενη μέρα».\nΓια τους αναπτυξιακούς στόχους το ΕΣΠΑ είναι εξαιρετικά σπουδαίο χρηματοδοτικό εργαλείο και είναι τύχη αγαθή το ότι οι συνεργάτες μας στη διαχειριστική Αρχή της περιφέρειας έχουν καταφέρει ένα τεράστιο έργο εντάξεων και χρηματοδοτήσεων τα αποτελέσματα των οποίων θα είναι σύντομα ορατά. Τα έργα που έχουν ενταχθεί για την Π.Ε. Καβάλας είναι αρκετά και δεν είναι της ώρας να τα απαριθμήσω. Έστω και με καθυστέρηση έχει ψηφιστεί το «τεχνικό μας πρόγραμμα» και έχουμε ξεκινήσει ήδη τις δικές μας παρεμβάσεις με τους δικούς μας πόρους στην επικράτεια της Π.Ε. Καβάλας. Για τα προβλήματα της καθημερινότητας δηλώνω αισιόδοξος, καθώς σε εύλογο χρονικό διάστημα η περιφέρεια θα διαθέτει ένα ολοκληρωμένο σύστημα Διαχείρισης Στερεών Αποβλήτων, που θα ανταποκρίνεται στις μελλοντικές ανάγκες. Προσπαθούμε να οργανώσουμε τις υπηρεσίες να είναι πιο λειτουργικές και πιο αποτελεσματικές αλλάζοντας το μοντέλο «των υποχρεωμένων πολιτών» που για να εξυπηρετηθούν έπρεπε πρώτα να περάσουν από τα γραφεία των πολιτικών προϊσταμένων..\nΠιστεύω ότι έχουμε περάσει σ ένα διαφορετικό τρόπο άσκησης της διοίκησης χωρίς αλαζονικά σύνδρομα, οικονομικότερη αλλά συγχρόνως αποτελεσματικότερη οικονομική διαχείριση, χωρίς σπατάλες και υπερβολές, δείχνοντας οι ίδιοι το καλό παράδειγμα. Είναι πολλά τα στοιχεία που το αποδεικνύουν αυτό και μπορούμε να τα παρουσιάσουμε ανά πάσα στιγμή. Αυτό όμως που έχουμε να παρουσιάσουμε με ιδιαίτερη έμφαση είναι φιλοσοφία μας στον τομέα των συνεργασιών. Αυτό που μας ενδιαφέρει είναι να βοηθήσουμε τον τόπο μας και τους πολίτες αδιαφορώντας για το ποιος η ποιοι θα αποκομίσουν τα πολιτικά οφέλη. Είναι η σημαία μας και η θεμελιώδης μας αρχή στην διοίκηση που ασκούμε με εντολή των πολιτών».\nΓ. ΦΛΩΡΙΔΗΣ: Το σύστημα ήθελε λύση στα μέτρα του\nΓια αίτημα της κοινωνίας μίλησε ο πρώην υπουργός Γιώργος Φλωρίδης, ο οποίος μιλώντας από τη συχνότητα του Studio 7 έκανε λόγο για ένα πολύ θετικό βήμα γι τη χώρα.\n«Θεωρώ πολύ θετικό βήμα αυτό που έγινε. Η φυσιογνωμία του κ. Παπαδήμου μπορεί να βοηθήσει πάρα πολύ τη χώρα, να αρχίσει να καλύπτει το χάσμα που έχει δημιουργηθεί ανάμεσα στην Ελλάδα και στην Ευρώπη», ανέφερε ο πρώην υπουργός.\nΌπως είπε, «το δεύτερο θετικό είναι ότι μπαίνουμε σε μια περίοδο που τα κόμματα καλούνται να ανιχνεύσουν πόσο χρήσιμο είναι να συνεννοούνται σε σημαντικές στιγμές, όπως αυτή, και από τη συμπεριφορά τους θα κριθεί αν αυτό το εγχείρημα θα έχει οφέλη για την Ελλάδα. Δυστυχώς τα πρώτα σημάδια από τα κόμματα δεν είναι ενθαρρυντικά. Έχω την εντύπωση ότι και τα ίδια είναι μέσα στις συμπληγάδες παλαιών αντιλήψεων αλλά ελπίζω στο τέλος να πρυτανεύσει το συμφέρον της Ελλάδας και να υποχωρήσει το κομματικό συμφέρον».\n«Ήταν η κοινωνία που ζητούσε μια συνεννόηση. Οι ενέργειες των δύο αρχηγών και κυρίως του κ. Παπανδρέου με τα δημοψηφίσματα αλλά και του κ. Σαμαρά που είχε κυρήξει ανένδοτο εξόργισαν τους Ευρωπαίους. Το σύστημα, δηλαδή οι δύο ηγεσίες, ήθελε πάλι λύση στα μέτρα τα δικά του. Δεν νομίζω ότι έβαλαν την Ελλάδα πάνω από το κομματικό τους συμφέρον. Όμως η πίεση απ’ έξω οδήγησε στην επιλογή ενός ανθρώπου που μπορεί να βοηθήσει την Ελλάδα στη συγκεκριμένη στιγμή», συμπλήρωσε ο κ. Φλωρίδης.\n«Το μεν ΠΑΣΟΚ θα ήθελε πάρα πολύ να μοιραστεί τις ευθύνες του με τη Νέα Δημοκρατία και να τις μεταθέσει όσο γίνεται ή να τις κρύψει, και η ΝΔ θα ήθελε όσο γίνεται να μην αναλάβει καμία ευθύνη και να συνεχίσει με την ίδια ανευθυνότητα να κάνει αντιπολίτευση. Αυτό όπως καταλαβαίνετε τους δημιουργεί μια κρίση. Και αρχίζουν να λένε όλα αυτά τα περίεργα», ανέφερε και κατέληξε πως «υπάρχουν πολιτικοί σε όλα τα κόμματα που πιστεύουν ότι η Ελλάδα πρέπει να λύσει όλα τα θέματα με την Ευρώπη, οπότε υποστηρίζουν ένα τέτοιο εγχείρημα. Απέναντι σε αυτούς υπάρχουν δυνάμεις που βάζουν την διάσωση του συστήματος πάνω από τη διάσωση της χώρας. Το ποια διάθεση και δύναμη θα επικρατήσει θα φανεί στη συνέχεια».\nΕτικέτες ΚΥΒΕΡΝΗΣΗ ΕΘΝΙΚΗΣ ΑΝΑΓΚΗΣ, ΠΟΛΙΤΙΚΗ\nΔ. ΜΑΡΚΟΠΟΥΛΟΣ: Έχουμε μεγάλη μάχη μπροστά μας\nΑισιόδοξος λόγω της προσωπικότητας του Λουκά Παπαδήμου εμφανίστηκε ο Δημήτρης Μαρκόπουλος, οικονομικός συντάκτης της εφημερίδας «Πρώτο Θέμα». Μιλώντας από τη συχνότητα του Studio 7 ο κ. Μαρκόπουλος τόνισε ότι ο νέος πρωθυπουργός καλείται να «βγάλει τα κάστανα από τη φωτιά», κάτι που το αναγνωρίζουν όλοι.\nΌπως είπε, «βλέποντας το πρόσωπο του Γιώργου Παπανδρέου, που από τη μια παλινωδία στην άλλη βλακεία περνούσε, από την μια γκάφα στην επόμενη. Βλέποντας τον Αντώνη Σαμαρά ο οποίος φαίνεται να είναι εξουσιομανής, να θέλει να γίνει πρωθυπουργός σε κάθε περίπτωση ακόμη και αν η Ελλάδα γίνει Ουγκάντα, και βέβαια τον γνωστό λαϊκιστή Γιώργο Καρατζαφέρη, έκανα την αντιστοίχηση με το γαλήνιο και ήρεμο πρόσωπο του διανοουμένου Λουκά Παπαδήμου». Παρατήρησε δε πως «το οξύμωρο ότι αν έχουμε σήμερα το Λουκά Παπαδήμο το οφείλουμε στη λαϊκή δεξιά, τον Γ. Καρατζαφέρη, ο οποίος εκτιμώ πως αν δεν έκανε όλο αυτό το σόου το βράδυ της Τετάρτης δεν θα ήταν πρωθυπουργός ο Παπαδήμος».\n«Βλέπω από χθες το βράδυ (σ.σ. προχθές), ένα αίσθημα ανακούφισης στα συμφέροντα και σε ένα πολύ μεγάλο κομμάτι του ελληνικού λαού. Γιατί αυτές οι παλινωδίες του επικίνδυνου Γιώργου Παπανδρέου, τις οποίες μέσα σε ένα κλίμα αλλαγών τις έχουμε ξεχάσει, το γεγονός ότι αυτός ο άνθρωπος πήγαινε για πρωθυπουργό της χώρας τον Πετσάλνικο, έναν άνθρωπο που πραγματικά δεν μπορώ να καταλάβω πως θα μπορούσε να πάει να διαπραγματευτεί με τη Μέρκελ, δίνουν μια αίσθηση ηρεμίας. Εντάξει ο Παπαδήμος είναι ένας άνθρωπος των συμφερόντων, όμως ήταν και ένας από τους δεινούς υποστηρικτές του ευρώ και τους ανθρώπους που βοήθησαν τα μέγιστα για να μπούμε στο ευρώ. Δημιουργεί μια νησίδα ασφαλείας στην Ευρώπη. Και να μην ξεχνάμε ότι από τον αναξιόπιστο Παπανδρέου, με τον οποίο όλη η Ευρώπη γελάει, όλος ο πλανήτης με κομμένη την ανάσα τον έβλεπε να κάνει διαγγέλματα, περνάμε σε έναν μειλίχιο άνθρωπο», σχολίασε ο κ. Μαρκόπουλος.\n«Η ΝΔ λίγο η πολύ λέει ότι ο κ. Παπαδήμος δεν είναι τίποτε παραπάνω από έναν υπηρεσιακό πρωθυπουργό για να πάμε σε εκλογές. Την ίδια στιγμή όμως η κοινωνία έχει προσδοκίες ότι αυτός ο άνθρωπος θα μας βγάλει από το οικονομικό αδιέξοδο. Άρα ήδη βλέπω μια διάθεση από τη ΝΔ να μειώσει την παρουσία του Παπαδήμου και να την υποσκάψει», τόνισε και συμπλήρωσε πως «καλή η ρητορεία και η κριτική αλλά κάποιος πρέπει να «βγάλει και τα κάστανα από τη φωτιά». Ακόμη και από την αριστερά τον Παπαδήμο τον αποδέχονται και λένε, άσε τον να βγάλει τα κάστανα από τη φωτιά και μετά πάμε να λύσουμε τις διαφορές μας».\n«Οι Ευρωπαίοι βλέπουν ότι έχουν έναν αξιόπιστο και εχέφρονα άνθρωπο απέναντί τους. Δεν έχουν τον Παπανδρέου με τους διάφορους ψυχισμούς του και τα τρελά πράγματα που κάνει. Και εγώ κατά του δημοψηφίσματος ήμουν και θεωρώ ότι ο Παπανδρέου είναι ένα βήμα πριν το άσυλο με αυτά που κάνει, αλλά υπήρχε και μια θετική απόληξη όλης αυτής της αναταραχής. Άλλαξε το πολιτικό σκηνικό στην Ευρώπη, ανατράπηκε και ο Μπερλουσκόνι, και οι Ευρωπαίοι κατάλαβαν ότι για να φτάσει να υπάρχει ένας τέτοιος πολιτικός κλυδωνισμός από μια χώρα σαν την Ελλάδα σημαίνει ότι τα μέτρα δεν είναι η ενδεδειγμένη συνταγή, και εκτιμώ ότι θα υπάρχει μια στροφή στο πρόσωπο του Παπαδήμου, γιατί είναι ένας τεχνοκράτης, είναι ένας από αυτούς», παρατήρησε και κατεληξε λέγοντας πως «αυτός ο άνθρωπος είναι η τελευταία ευκαιρία της χώρας μας. Εγώ είμαι σχετικά αισιόδοξος λόγω της προσωπικότητας Παπαδήμου. Έχουμε έναν εξουσιομανή Γιώργο Παπανδρέου, και έχει να αντιμετωπίσει έναν εξουσιομανή και εξουσιολάτρη Αντώνη Σαμαρά που θέλει να γίνει πρωθυπουργός. Αυτό το δίδυμο δεν θα κάνει εύκολη τη ζωή του Παπαδήμου. Έχουμε μια μεγάλη μάχη».\nΓ. ΤΡΑΓΚΑΣ: Στην Ελλάδα υπάρχει θέμα ανεξαρτησίας\n«Στην Ελλάδα έχουμε πλέον θέμα δημοκρατίας και ανεξαρτησίας», σημείωσε μιλώντας από τη συχνότητα του Studio 7 ο Γιώργος Τράγκας, σημειώνοντας ότι την επιλογή Παπαδήμου την υποστήριξε το σύστημα της Ευρώπης που θέλει ουσιαστικά την κυριαρχία της χώρας μας.\nΌπως είπε, «ο Σαμαράς διέπραξε δεύτερο λάθος, μεγάλης Πολιτικής Άνοιξης και την έκανε από πολιτική άνοιξη, χειμώνα. Διέπραξε κατά τη γνώμη μου μεγάλο λάθος γιατί δίνει την ευκαιρία στους βαρόνους των Αθηνών, στους εκδότες και στους καναλάρχες που θέλανε να συνταχθεί ο άλλος πόλος. Θέλουν να τους δώσουν την ευκαιρία τώρα, να κάνουν μια ανασύνταξη, θα ελέγχονται φυσικά και τα δύο μεγάλα κόμματα από τους εργολάβους των Αθηνών, και τους καναλάρχες που φώναζαν «Παπαδήμος – Παπαδήμος». Τον είχαν ανακαλύψει τον ειδικό σύμβουλο του Σημίτη».\nΌπως είπε, «τον θέλουν για να πάνε παρακάτω τα συμφέροντα της βαρονίας των Αθηνών. Για να πάρει τη δόση και να μην πτωχεύσει η ήδη πτωχεύσασα Ελλάς. Δεν έχουν καταλάβει ότι αυτή η ήδη πτωχεύσασα Ελλάς μπορεί να συρθεί, τώρα, σε 100 μέρες, μπορεί να πουν τον Μάρτιο, μπορεί τον Απρίλιο, πάλι… Αυτή είναι μια πρόβα τζενεράλε για να ξανακάνουν κυβέρνηση τα δύο κόμματα μετά τις εκλογές. Για να μην μπορεί να πει όχι το ΠΑΣΟΚ σε περίπτωση που προηγηθεί η ΝΔ στα ποσοστά, ότι «έλα στήριξε με αφού και εγώ σε στήριξα». Βεβαίως τότε μπορεί να τους πούνε χωρίς το Σαμαρά πρωθυπουργό, να βρούμε κι άλλο τεχνοκράτη, να φέρουμε τον Ραϊχενμπαχ απευθείας να είναι και ορίτζιναλ. Γιατί και ο Παπαδήμος ένας εκπρόσωπος τραπέζης είναι. Και ειδικός σύμβουλος του Σημίτη την εποχή της υποτίμησης, την εποχή που φτιάξανε όλα τα στοιχεία με την Goldman – Sachs. Εγώ δεν μπορώ να πιστέψω ότι ένας ειδικός σύμβουλος και μάλιστα οικονομολόγος του επιπέδου ΜΙΤ του κ. Παπαδήμου, δεν ήξερε τι έκανε ο αρχιτέκτονας του δοσιλογισμού στην Ελλάδα. Ήταν συνεργάτης και βοηθός του αρχιτέκτονα».\nΟ κ. Τράγκας σημείωσε πως «μην έχετε καμία αμφιβολία και θα αποδειχθεί ότι όλα αυτά ήταν προσχεδιασμένα. Η διαίσθησή μου και η εμπειρία μου, μου λέει ως όλα αυτά, ο δόλιος υπερδανεισμός της χώρας, οδηγούσε στον έλεγχό της. Αυτή τη στιγμή όπως πάμε, με το χρέος να τρέχει και με τα νέα λεφτά που μας δίνουν οι «φίλοι» μας, συμψηφίζουν τα πάντα. Δηλαδή και τη δημόσια περιουσία θα πάρουν και οτιδήποτε πιθανόν έχει η χώρα που το ξέρουνε και δεν το ξέρουμε εμείς. Παίρνουν τον έλεγχο μιας χώρας. Στην Ελλάδα παιδιά έχουμε πλέον θέμα δημοκρατίας και ανεξαρτησίας. Το Σύνταγμα είναι κουρελόχαρτο».\n«Η κυβέρνηση αυτή σχηματίστηκε με ένα τραπεζίτη μη εκλεγμένο, και τις δυνάμεις τις μνημονιακές που δεν είναι οι νέες, δεν έχουμε νωπή λαϊκή εντολή, το ΠΑΣΟΚ έχει 153 βουλευτές, αυτή είναι η δύναμη του στη Βουλή; Η Νέα Δημοκρατία μετά από αυτό αυτή τη δύναμη έχει; Ο Καρατζαφέρης, που τη μια ψηφίζει μνημόνιο την άλλη το βρίζει… Κάνει κάτι κωλοτούμπες. Παρά τα κιλά του ο άνθρωπος είναι ζογκλέρ… Είναι ο πιο έξυπνος πολιτικός αυτή τη στιγμή. Αλλά αυτή η εξυπνάδα δεν ευνοεί τον τόπο ευνοεί την μονοπρόσωπη πολιτική εταιρία αυτή τη στιγμή. Ο ΛΑΟΣ είναι μονοπρόσωπη πολιτική εταιρία. Από εκεί και πέρα έρχεται ο Καρατζαφέρης και μολύνει τον Σαμαρά με όλα τα στοιχεία του αφροδίσιου δοσιλογισμού», τόνισε ο κ. Τράγκας και εκτίμησε ότι θα υπάρξει μεγάλη πολιτική πρωτοβουλία σε όλους τους χώρους.\nΔ. ΔΗΜΟΣΘΕΝΟΠΟΥΛΟΣ: "Το μη χείρον, βέλτιστον"\nΩς την καλύτερη δυνατή λύση, δεδομένων των συνθηκών, χαρακτήρισε την επιλογή του Λουκά Παπαδήμου για την πρωθυπουργία, ο πρώην υπουργός Δημοσθένης Δημοσθενόπουλος, ενώ σχετικά με την υποψηφιότητα του Φίλιππου Πετσάλνικου είπε πως «και η προεδρία της Βουλής πολύ του είναι».\n«Οι περισσότεροι από τους πρώην συναδέλφους μου δεν κατάλαβαν τις στιγμές τις οποίες περνάμε. Δεν θα γίνονταν τα παρατράγουδα αν ήξεραν, ή θα έπρεπε να προβλέψουν ή να μελετήσουν τις συνέπειες που θα είχαν οι αποφάσεις τις οποίες είχαν πάρει. Και δυστυχώς δεν τις είχαν πάρει συλλογικά., τις πήραν άτομα μεμονωμένα», σχολίασε ο κ. Δημοσθενόπουλος και συμπλήρωσε πως «και από εκεί και πέρα πάλι δεν στάθηκαν στο ύψος τους, ούτως ώστε μέσα σε 24 ώρες να λυθεί το θέμα. Βλέπετε στην Ιταλία, αμέσως, την ίδια ώρα παραιτήθηκε ο Μπερλουσκόνι, αμέσως ο νέος πρωθυπουργός. Ανέλαβε πρωτοβουλία ο πρόεδρος της Δημοκρατίας, τον ανακήρυξε ισόβιο γερουσιαστή και είναι ο μελλοντικός πρωθυπουργός. Ο κ. Παπούλιας δεν έχει τις αρμοδιότητες που έχει ο πρόεδρος της Ιταλίας, αλλά θα μπορούσε να αναπτύξει μεγαλύτερη δραστηριότητα με το κύρος το οποίο διαθέτει. Όλοι είναι νεότεροί του. Μόνο με την ηλικία του θα μπορούσε να επιβληθεί και το κύρος του αξιώματος το οποίο φέρει».\nΣχετικά με τον Γιώργο Παπανδρέου σημείωσε πως «στο τέλος έφαγε το κεφάλι του και ησύχασε. Δυστυχώς ενώ έτρεξε πράγματι και αποκατέστησε πολλά πράγματα τα οποία είχε αφήσει σε εκκρεμότητα ο προηγούμενος πρωθυπουργός, και κυρίως αποκατέστησε το κύρος, δημιούργησε όργανα στήριξης της οικονομίας της Ελλάδος, τελικά έδωσε την καρδάρα μια με το πόδι του και πάει ότι είχε κάνει, γκρεμίστηκε. Αναφέρομαι στο τελευταίο γεγονός, άσε τα προηγούμενα, τα λάθη τις παραλείψεις, τις αναποφασιστικότητες».\nΣύμφωνα με τον κ. Δημοσθενόπουλο, «κατ’ αρχήν ενώ αντιμετώπιζε μια τέτοια κρίσιμη κατάσταση, πήγε και μου έβαλε άπειρους υπουργούς σε καίρια πόστα. Ο Παπακωνσταντίνου πρώτος και καλύτερος. Υπουργός Οικονομικών ένας νέος, χωρίς πείρα, πρώην υπάλληλος της Ευρωπαϊκής Ένωσης, να πάει να συνδιαλεγεί και να συζητήσει με τα πρώην αφεντικά; Η αρχική διαπραγμάτευση έφερε όλα τα επόμενα».\n«Δεν έκανε γι’ αυτό το αξίωμα»\nΓια την πρόταση Πετσάλνικου, ο κ. Δημοσθενόπουλος παρατήρησε πως «δεν το συζητώ. Ήταν η νοοτροπία του Παπανδρέου μην τυχόν και του φύγει η εξουσία από τα χέρια. Εμένα με ενεθάρρυνε ότι υπάρχει υγεία μέσα στη Βουλή. Τα αντανακλαστικά αμέσως δούλεψαν. Είναι σημείο υγείας. Μέσα σε όλη αυτή την ανακατωσούρα της πολιτικής, υπάρχουν βουλευτές που έχουν αντιληφθεί την κρισιμότητα της κατάστασης».\nΌπως είπε, «δεν πάει άλλο. Κατέρρευσε το οικοδόμημα και από την πλευρά της κυβέρνησης και από την πλευρά της αντιπολίτευσης. Σεβόμαστε θεσμούς. Για τον κ. Πετσάλνικο και η προεδρία της Βουλής πολύ του είναι. Πάρα πολύ του είναι. Όταν ήμουν εγώ στο υπουργείο, ήταν ο απεσταλμένος τότε του Γιώργου, και με παρακαλούσε κάτι να κάνω εκεί στην Καστοριά με τα γουναρικά, για να μπορέσω να τον βοηθήσω να βγει βουλευτής. Και έφτασε σήμερα εδώ… Καλά τα πάει ως πρόεδρος της Βουλής μέχρι εδώ, εκτός από ορισμένες ενέργειες που κάνει και δεν είναι σύννομες, από απόψεως δεοντολογίας, εννοώ κάτι διορισμούς που έκανε κλπ. Δεν έκανε γι’ αυτό το αξίωμα».\nΣχετικά με την επιλογή του κ. Παπαδήμου ανέφερε πως «απ’ ότι υπάρχει είναι το καλύτερο. Κατ’ αρχήν χρειαζόμαστε ανθρώπους σήμερα που να μπορούν να συνδιαλέγονται με τους Ευρωπαίους, διότι καταφέραμε να μην υπολήπτονται κανέναν από τους πολιτικούς. Τον κ. Παπαδήμο τον έζησαν, είδαν ότι είναι σοβαρός, άσκησε τα καθήκοντά του πάρα πολύ καλά, χαμηλών τόνων, τεχνοκράτης είναι, και από πίσω του μπορεί να έχει ένα σωρό συμβούλους για να μπορέσει να τα βγάλει πέρα».\nΚλείνοντας παρατήρησε πως «το κοινοβούλιο μας είναι περιορισμένων δυνατοτήτων. Πάει εκείνος ο καιρός που το κοινοβούλιο είχε προσωπικότητες και δεν μπορούσες να διαλέξεις. Το μη χείρον βέλτιστον».\nΠεριφερειακό Συμβούλιο ΑΜ-Θ: Μια από τις συντομότερες συνεδριάσεις\nΜια από τις συντομότερες συνεδριάσεις του Περιφερειακού Συμβουλίου Ανατολικής Μακεδονίας και Θράκης ήταν η χθεσινή, κάτι στο οποίο όπως φαίνεται βοήθησε και ο τυπικός χαρακτήρας των περισσοτέρων θεμάτων. Ωστόσο δεν έλειψαν και οι εντάσεις κυρίως όσον αφορά την τροποποίηση του τεχνικού προγράμματος.\nΜεταξύ των θεμάτων της ημερήσιας διάταξης περιλαμβανόταν και η τροποποίηση του τεχνικού προγράμματος της Περιφέρειας, κάτι που προκάλεσε έντονες αντιδράσεις στην αντιπολίτευση, αφού, όπως τονίστηκε, δεν υπάρχει συνολικό τεχνικό πρόγραμμα στην Περιφέρεια, ώστε αυτό να τροποποιηθεί, παρά μόνο αποσπασματικές καταστάσεις έργων. Μάλιστα ιδιαίτερα έντονη και καυστική ήταν η τοποθέτηση του περιφερειακού συμβούλου της «Λαϊκής Συσπείρωσης» Χρήστου Ποτόλια προς τον περιφερειάρχη Άρη Γιαννακίδη, ο οποίος τόνισε ότι δεν γίνονται νέα έργα στην Περιφέρεια, και όσα γίνονται δεν έχουν καμία σχέση με την ανακούφιση των λαϊκών αναγκών.\nΙδιαίτερη συζήτηση έγινε και για τα δύο θέματα που αφορούσαν τη διαχείριση απορριμμάτων, και συγκεκριμένα, την έγκριση για υποβολή πρότασης ένταξης στο ΕΣΠΑ του έργου: «Προμήθεια εξοπλισμού προεπεξεργασίας στερεών αποβλήτων και κομποστοποίησης της ΠΑΜΘ», και την έγκριση σύναψης προγραμματικής σύμβασης μεταξύ ΠΑΜΘ και ΔΙΑΑΜΑΘ ΑΑΕ για την υποβολή πρότασης και υλοποίησης του έργου «Προμήθεια εξοπλισμού προεπεξεργασίας στερεών αποβλήτων και κομποστοποίησης της ΠΑΜΘ», τα οποία «πέρασαν» κατά πλειοψηφία.\nΌπως τονίστηκε στο θέμα έχουν σημειωθεί μεγάλες καθυστερήσεις, δεδομένου ότι όλες οι προσπάθειες ξεκίνησαν από το 2002 και σήμερα, 2011, συζητείται ουσιαστικά η παράταση του υπάρχοντος καθεστώτος. Αξίζει να σημειωθεί ότι σύμφωνα με τον «Καλλικράτη» η ΔΙΑΑΜΑΘ θα έπρεπε να διαλυθεί στις 30-6-2011, όμως ακόμη δεν εκδόθηκαν τα σχετικά Προεδρικά Διατάγματα, κάτι που αναμένεται να γίνει ανά πάσα στιγμή. Ήδη οι Δήμοι άρχισαν να συζητούν για τη διάδοχο κατάσταση, αλλά την ίδια ώρα η Περιφέρεια προχωρά στη σύναψη προγραμματικής σύμβασης με μια υπό κατάργηση επιχείρηση για ένα αντικείμενο που θα μπορούσε να γίνει από το Δημοκρίτειο Πανεπιστήμιο Θράκης.\nΟμόφωνα αρνητική ήταν και η γνωμοδότηση του Σώματος επί της Μελέτης Περιβαλλοντικών Επιπτώσεων του έργου «Τροποποίηση και επέκταση δραστηριότητας της Μονάδας αποθήκευσης και διακίνησης υγρών καυσίμων κατηγορίας Ι και ΙΙ» της εταιρίας PENYLAN HOLDINGS LTD που λειτουργεί στην περιοχή της Νέας Καρβάλης.\nΑξίζει να σημειωθεί ότι προ ημερήσιας διάταξης τέθηκε θέμα από την αντιπολίτευση σχετικά με τα Δελτία Τύπου που εκδίδονται από την Περιφέρεια σχετικά με τις συνεδριάσεις του Περιφερειακού Συμβουλίου, όπου, όπως αναφέρεται δεν καταγράφονται οι θέσεις των παρατάξεων της αντιπολίτευσης αλλά μόνο αυτές της διοίκησης. Παράλληλα αποφασίστηκε να συζητηθεί στην επόμενη συνεδρίαση του Περιφερειακού Συμβουλίου που θα πραγματοποιηθεί στις 21 Νοεμβρίου το θέμα που ετέθη από την αντιπολίτευση και έχει να κάνει με τις συνθήκες κρίσης που επικρατούν και το πώς αυτό αντανακλάται στους πολίτες της Περιφέρειας Ανατολικής Μακεδονίας και Θράκης.\nΠ. ΣΓΟΥΡΙΔΗΣ: Το δημοψήφισμα ήταν μια καταστροφική κίνηση για τη χώρα\n«Το Σύνταγμα δεν εφαρμόστηκε όπως έπρεπε», σημείωσε ο πρώην αντιπρόεδρος της Βουλής Παναγιώτης Σγουρίδης, σχολιάζοντας τις διαδικασίες που έγιναν τις τελευταίες ημέρες. Μιλώντας χθες από τη συχνότητα του Studio 7, τόνισε ότι μέρος αυτού του προβλήματος είναι και ο πρόεδρος της Δημοκρατίας Κάρολος Παπούλιας, ο οποίος θα έπρεπε να εφαρμόσει το Σύνταγμα.\nΌπως είπε ο κ. Σγουρίδης, «το σύνταγμα δεν εφαρμόστηκε όπως θα έπρεπε. Και ο κ. Παπούλιας έγινε μέρος του προβλήματος. Θα έπρεπε να εφαρμόσει το Σύνταγμα», και εξήγησε ότι «όταν μια κυβέρνηση παίρνει ψήφο εμπιστοσύνης και είναι πρώτη δύναμη στη Βουλή, από τη στιγμή που ο αρχηγός που είναι και πρωθυπουργός θέλει να παραιτηθεί γίνονται διεργασίες μέσα στην κοινοβουλευτική ομάδα για το ποιος θα είναι ο πρωθυπουργός. Δηλαδή αυτό που έγινε και το 1996 όταν ήταν εν ζωή ο αείμνηστος Ανδρέας Παπανδρέου, και αδυνατούσε να ασκήσει τα καθήκοντά του. Παραιτήθηκε από την πρωθυπουργία και ξεκίνησε η διαδικασία εντός κοινοβουλευτικής ομάδας και αναδείχθηκε ο νέος πρωθυπουργός, αρχηγός της κοινοβουλευτικής ομάδας, ο οποίος βγήκε σε δύο διαδικασίες».\nΌπως είπε, αν ήταν να γίνει έτσι, «δεν θα έπρεπε να ζητηθεί ψήφος εμπιστοσύνης σε αυτή την περίπτωση. Θα έπρεπε να γίνει αυτό, θα έπρεπε να βγει νέος αρχηγός ο οποίος να προχωρήσει μετά να κάνει τις επόμενες διεργασίες. Θα έπρεπε να ακολουθηθούν οι διαδικασίες. Κατόπιν ο νέος πρόεδρος της Κοινοβουλευτικής Ομάδας του ΠΑΣΟΚ να πάει στο Προεδρικό Μέγαρο».\nΟ κ. Σγουρίδης σημείωσε ότι «βλέπουμε ότι σήμερα φτάνουμε στο τέλος της μεταπολίτευσης. Αυτό το πολιτικό προσωπικό αδυνατεί να δώσει λύση», και συμπλήρωσε πως «η ανατροπή σε μια χώρα που βρίσκεται σε ένα ευρύτερο οικονομικό σχήμα όπως η ΕΕ, έχει συγκεκριμένους κανόνες. Το λάθος της όλης υπόθεσης είναι ότι, σε τέτοιες αδυναμίες, προχωράς σε εκλογές. Λέμε ότι στις 4 Δεκεμβρίου θα μπορούσε να γίνει δημοψήφισμα. Δεν θα μπορούσαν να γίνουν εκλογές;».\nΧαρακτήρισε «καταστροφική κίνηση» το δημοψήφισμα, και είπε πως «με αυτή την κίνηση η χώρα έχασε πάρα πολύ από το εναπομείναν κύρος της».\n«Μέσα στο παιχνίδι της επαιτείας της χώρας, έχουνε φοβίσει τον ελληνικό λαό, και αυτός ο λαός φοβισμένος κάθεται στην άκρη. Ο λαός δεν καταλαβαίνει ότι δεν θέλουμε τη δόση, περνάμε ένα χρόνο δύσκολα και δημιουργούμε αρχή εκκίνησης του ΑΕΠ μας. Διότι το θέμα του δημόσιου ελλείμματος είναι ποσοστό επί του ΑΕΠ. Αν στα 300 δις που χρωστάμε, έχουμε ένα ΑΕΠ 200 δις, σημαίνει ότι έχουμε έλλειμμα 150%. Αν είχαμε ένα ΑΕΠ 600 δις, θα χρωστούσαμε μόνο 50%».\nΒΡΑΒΕΥΣΗ ΤΗΣ ΕΛΛΑΔΑΣ ΣΤΟ ΠΑΓΚΟΣΜΙΟ ΣΥΝΕΔΡΙΟ ΤΟΥ ΠΕΡΙΒΑΛΛΟΝΤΙΚΟΥ-ΠΟΛΙΤΙΣΤΙΚΟΥ ΠΡΟΓΡΑΜΜΑΤΟΣ ΕΝΟ\nΤο περιβαλλοντικό και πολιτιστικό πρόγραμμα ΕΝΟ (ENvironment Online) είναι ένα παγκόσμιο διαδικτυακό πρόγραμμα που λειτουργεί από το 2000 και έχει ως στόχο τη δημιουργία οικολογικής συνείδησης ,κυρίως για τα νέα παιδιά. Χιλιάδες σχολεία από 150 χώρες μελετούν τα περιβαλλοντικά θέματα σε εβδομαδιαία βάση. Ανταλλάσουν απόψεις μέσω του διαδικτύου, έρχονται σε επαφή μεταξύ τους και αναρτούν τις εργασίες τους σε ιστοσελίδες παγκόσμιας εμβέλειας.\nΕννέα εκπαιδευτικοί από το νομό Θεσσαλονίκης (3ο ΓΕΛ Πολίχνης, ΕΠΑΛ Λαγκαδά, ΕΠΑΛ Σταυρούπολης, ΕΕΕΕΚ Θέρμης,7ο Γυμνάσιο Θεσσαλονίκης) και Τρικάλων(Δημοτικό σχολείου Μεγάλου Κεφαλοβρύσου) με επικεφαλής τη συντονίστρια του ΕΝΟ για την Ελλάδα κ. Ελένη Πλευρά παρευρέθηκαν στο παγκόσμιο συνέδριο του προγράμματος που έγινε στο Joensuu της Φιλανδίας από τις 12-17 Σεπτεμβρίου.\nΣτο συνέδριο παρουσιάστηκαν εργασίες μαθητών σχετικές με το περιβάλλον και την άγρια φύση. Η ομάδα εργασίας της Ελλάδας κέρδισε τις εντυπώσεις, ο Φιλανδικός τύπος έγραψε τις καλύτερες κριτικές, ενώ στη συντονίστρια απονεμήθηκε το χρυσό μετάλλιο του προγράμματος για τη δουλειά της στην Ελλάδα.\nΓια περισσότερες πληροφορίες μπορείτε να ανατρέξετε: http://www.enoprogramme.org/\nhttp://www.enogreece.org/ και για το συνέδριο στο http://www.actnow.fi/\nΧΡ. ΚΕΒΡΕΚΑΚΗΣ: "το ενδιαφέρον που επέδειξα και πριν δυο χρόνια δεν ήταν for one use only"\nΓια «γινάτια τα οποία είναι αδιανόητα» έκανε λόγο ο πρώην πρόεδρος του Δικηγορικού Συλλόγου Καβάλας Χρυσόστομος Κεβρεκάκης, δηλώνοντας παράλληλα ότι συνεχίζει να είναι ενδιαφερόμενος για μια θέση στο τοπικό ψηφοδέλτιο του ΠΑΣΟΚ.\nΌπως είπε χαρακτηριστικά, «και πριν δύο χρόνια υπήρχε ένα ενδιαφέρον αλλά δεν βρήκε ανταπόκριση. Το θέμα δεν είναι το προσωπικό ενδιαφέρον του καθενός», και υπογράμμισε πως «το ενδιαφέρον που επέδειξα και πριν δυο χρόνια δεν ήταν for one use only, ή destroyed after use. Για να είμαστε πιο ακριβείς, εγώ τον εαυτό μου τον θέτω στη διάθεση του κόμματος. Αν κρίνει ότι η παρουσία μου είναι απαραίτητη προκειμένου να στελεχώσω ένα ψηφοδέλτιο σε τέτοιους δύσκολους καιρούς εγώ όχι δεν λέω».\nΠαράλληλα σημείωσε πως «αν δούμε την καθημερινότητα του καθενός μας, σε μια πόλη επαρχιακή σαν την Καβάλα, που γνωρίζουμε, λίγο ή πολύ, ο ένας τον άλλο, τόσα χρόνια που κυλήσανε, νομίζω ότι ο καιροσκοπισμός μπορεί να γίνει αντιληπτός στον καθένα μας. Τώρα, όσον αφορά εμένα, μέχρι στιγμής δεν νομίζω ότι έχω τέτοιες ενδείξεις για καιροσκοπισμό».\n«Όταν ένας υποψήφιος στελεχώνει ένα ψηφοδέλτιο, φυσικά ο ευγενικός σκοπός του είναι να εκλεγεί, αλλά ο ευγενικότερος είναι να συνεισφέρει με την εκλογή του στην επικράτηση του δικού του κόμματος, και δευτερευόντως όσον αφορά την προσωπική του επιτυχία. Αυτή είναι η δική μου αντίληψη. Η αντίληψη δηλαδή είναι αν μπορώ να βοηθήσω, χωρίς αυτό να συναρτάται με την προσωπική επιτυχία, όχι δεν θα πω», παρατήρησε και συμπλήρωσε πως «σε κάθε κόμμα, όταν είναι να γίνουν εκλογές καλούν αυτούς που κρίνουν ικανούς, που κρίνουν αποτελεσματικούς, δηλαδή κριτήρια δικά τους, όχι και υποκειμενικά του ιδίου».\nΣχετικά με τις τελευταίες εξελίξεις ανέφερε πως «ζούμε τα τελευταία εικοσιτετράωρα ένα οξύμωρο το οποίο μας κάνει να αναρωτιόμαστε αν αυτή τη στιγμή το κράτος λειτουργεί. Λειτουργεί το κράτος μια χαρά, και κάτι τέτοιες στιγμές μας κάνουν να σκεφτούμε, μήπως είναι περιττοί; Αυτή τη στιγμή υπάρχει μια προσωπική – εγωιστική διάθεση και συμπεριφορά των ιθυνόντων της τύχης των πολιτών, που κρατά όμηρους μια ολόκληρη χώρα, σε γινάτια τα οποία είναι αδιανόητα, όταν αυτά είναι σημεία αναφοράς της τύχης των πολιτών αυτής της χώρας». Τέλος υπογράμμισε πως «το μεγάλο ζητούμενο είναι η επιλογή αυτών που θα διαχειριστούν τα κοινά τους επόμενους μήνες».\nΠ. ΚΟΥΡΟΥΜΠΛΗΣ: Με "πριγκιπική λογική" η κοκορομαχία\nΤην ανεξάρτητη πολιτική πρωτοβουλία που θέλει να συσπειρώσει όλες τις αντιμνημονιακές δυνάμεις εξήγγειλε ο ανεξάρτητος βουλευτής Παναγιώτης Κουρουμπλής. Μιλώντας από τη συχνότητα του Studio 7, ο κ. Κουρουμπλής έκανε λόγο για «κοκορομαχίες» και για «πριγκιπική λογική» μεταξύ του Γιώργου Παπανδρέου και του Αντώνη Σαμαρά.\nΌπως είπε ο ανεξάρτητος βουλευτής, «η κοκορομαχία που είχα πει πριν πάνε και οι δύο στις Βρυξέλες, ο ένας στη σύνοδο κορυφής και ο άλλος στη σύνοδο του λαϊκού κόμματος. Είπα, αντί να φέρουν το θέμα είτε ο ένας αλλά και ο άλλος, στη Βουλή και να συζητήσουμε ποιοι είναι οι όροι, να συζητήσουμε, να διεκδικήσουμε, να ξέρουμε ότι η Ελλάδα προσπάθησε γι αυτά, μαλώνουν».\n«Εκείνη η κοκορομαχία, η πριγκιπική λογική τους, γιατί έτσι διαχειρίζονται την τύχη του τόπου, εξακολουθεί μέχρι σήμερα. Και ενώ έχουν δεσμευτεί επί της ουσίας γι’ αυτά που θα μας επιβάλουν, και η συγκυβέρνηση αυτή πλέον, γίνεται για να επιβάλει με τον πιο ανώδυνο τρόπο τους όρους αυτής της σύμβασης», παρατήρησε και συμπλήρωσε πως «ο ελληνικός λαός πρέπει να καταλάβει ότι υπάρχουν παραδείγματα συμπεριφοράς άλλων λαών, όπως οι Τούρκοι, είχε το κουράγιο το παλιό προσωπικό να το στείλει στο περιθώριο», τονίζοντας ότι «όταν δύο τρεις οικογένειες επί της ουσίας κυβερνούν αυτόν τον τόπο και αυτό είναι δείγμα παρακμής».\nΗ πολιτική πρωτοβουλία\n«Εμείς, κάποιοι άνθρωποι που ανησυχούμε για όλα αυτά που συμβαίνουν, που προερχόμαστε από το κοινωνικό ΠΑΣΟΚ, που έχουμε καταγράψει την πορεία μας και την πίστη μας στην Ελλάδα που ανήκει στους Έλληνες, στο κοινωνικό κράτος, στην κοινωνική δημοκρατία, ξεκινάμε σήμερα μια πολιτική πρωτοβουλία, μια πολιτική κίνηση, όχι κόμμα. Ο στόχος, η επιδίωξη και το όραμά της είναι να βάλουμε σε ένα τραπέζι όλες τις δυνάμεις τις αντιμνημονιακές στο μεγαλύτερο δυνατό βαθμό, να συγκροτήσουμε μια εναλλακτική, πατριωτική, κοινωνική κυβερνητική πρόταση, που να δίνει πλέον μια ελπίδα σε αυτόν τον κόσμο που αποσβολωμένος παρακολουθεί παραζαλισμένος από την ανασφάλεια και την αβεβαιότητα, δεν ξέρει προς τα πού να πάει. Έχει χαθεί η ελπίδα στην κοινωνία», σημείωσε ο κ. Κουρουμπλής.\nΌσον αφορά το αν πάει καλά η πρωτοβουλία και αν θα υπάρξει κάποιο σχήμα στις επικείμενες εκλογές, η απάντηση του κ. Κουρουμπλή ήταν: «Βέβαια, ένα σχήμα ευρύτερο, όχι κόμμα. Ένα σχήμα που θα συμπεριλαμβάνει όσες δυνάμεις συμφωνούμε σε αυτό το μέτωπο, που μπορεί να είναι ο ΣΥΡΙΖΑ, η Δημοκρατική Αριστερά, οι Οικολόγοι, μικρότερες κινήσεις, ανένταχτοι, προσωπικότητες κλπ. Σήμερα (σ.σ. χθες) είναι η ιδρυτική πράξη και από αύριο ξεκινάμε δουλειά», και παρατήρησε ότι σε αυτή την κίνηση συμμετέχουν μεταξύ άλλων οι «Νίκος Κοτζιάς, Αλέξης Μητρόπουλος, Νότης Μαριάς, Αντώνης Κοτσακάς, κ.α. πνευματικοί άνθρωποι, μεσαία στελέχη».\n«Ο τόπος δεν έχει ανάγκη από πεφωτισμένους δεσπότες, έχει ανάγκη από πατριώτες με κουλτούρα συλλογική, διότι θα κάνουμε μια καινοτομία στην προσπάθεια. Δεν είναι μια καινοτομία του Κουρουμπλή για να ικανοποιήσουμε εν μέρει και μία φιλοδοξία κάποιου, είναι μια συλλογική φιλοδοξία ανθρώπων που αγωνιούν γι’ αυτό που σήμερα δεν υπάρχει στην κοινωνία», παρατήρησε και συμπλήρωσε πως «πρόταση μας είναι να πορευτεί η ελληνική κοινωνία και ο λαός σε ένα πλαίσιο αναπτυξιακό με όρους που θα διασφαλίζουν την αξιοπρέπεια της χώρας».\nΝ. ΠΑΝΑΓΙΩΤΟΠΟΥΛΟΣ: "Έπρεπε αυτό το ζήτημα να ξεκαθαρίσει μέσα σε 24 ώρες"\n«Μας βάλανε το μαχαίρι στο λαιμό», σχολίασε γύρω από τις τρέχουσες πολιτικές εξελίξεις ο βουλευτής Καβάλας της Νέας Δημοκρατίας Νίκος Παναγιωτόπουλος, που σημειώνει ότι όσο υπάρχουν καθυστερήσεις σε αυτή τη διαδικασία, τόσο εντείνεται η δυσαρέσκεια κυρίως των πολιτών.\nΌπως είπε ο βουλευτής, υπάρχουν «καθυστερήσεις, βήμα σημειωτόν και αυξανόμενη δυσαρέσκεια», λέγοντας πως «και εγώ ενοχλούμαι. Θεωρώ ότι εν πάση περιπτώσει μας παρακολουθούν όλοι, και όσο αυτό τρέχει και δεν καταλήγει κάπου τόσο αυξάνεται και η δυσπιστία».\nΜάλιστα κληθείς να σχολιάσει τα όσα συμβαίνουν στη Νέα Δημοκρατία και τη συνεργασία με το ΠΑΣΟΚ για τη διακυβέρνηση της χώρας, ο κ. Παναγιωτόπουλος παρατήρησε πως «φτάσαμε σε ένα σημείο να έχουμε μπροστά μας μια δανειακή σύμβαση την οποία αν δεν υπογράψουμε, αυτό θα σήμαινε τη διάλυση της υπόθεσης ευρώ για την Ελλάδα. Μας βάλανε το μαχαίρι στο λαιμό, μετά τους απερίγραπτους χειρισμούς του Γιώργου Παπανδρέου. Εδώ είμαστε τώρα. Επειδή δεν θέλουμε η Ελλάδα να γίνει η νέα Βόρεια Κορέα της Ευρώπης ή η νέα Αλβανία του Ενβέρ Χότζα, δεν υπάρχει καμία άλλη επιλογή παρά να στηριχθεί αυτή η σύμβαση».\nΥπογράμμισε ωστόσο πως «από εκεί και πέρα η διαφοροποίηση υπάρχει στη δυνατότητα διαπραγμάτευσης στα συνοδευτικά μέτρα της σύμβασης», λέγοντας ωστόσο πως «δυστυχώς εδώ που φτάσαμε δεν μπορεί κανείς να αποφύγει τις συνέπειες. Έπρεπε αυτό το ζήτημα να καθαρίσει μέσα σε 24 ώρες».\nΌπως είπε, «τα υπουργεία δεν δουλεύουν μέχρι να υπάρξει η νέα κυβέρνηση. Όσο καθυστερεί αυτή η υπόθεση τόσο αυξάνεται η δυσαρέσκεια του κόσμου».\nΣχετικά με την πρόταση της Νέας Δημοκρατίας ο κ. Παπανγιωτόπουλος σημείωσε ότι περιλαμβάνει «χαλάρωση φορολογικών συντελεστών, γρηγορότεροι ρυθμοί στις αποκρατικοποιήσεις, στην αξιοποίηση της δημόσιας περιουσίας. Όλα αυτά είναι μια αλλαγή πολιτικής, δεν θα πάει μονόπατα με περικοπές μισθών και συντάξεων».\nΤέλος, σχολιάζοντας τα όσα ακούγονται το τελευταίο διάστημα για το ψηφοδέλτιο του κόμματος στην Καβάλα, είπε πως «θα συμβούλευα όσους αρθρώνουν πολιτικό λόγο, αν θέλουν να μιλήσουν δημόσια, έχουν πολλά θέματα να αναφερθούν. Άλλα πράγματα τον καίνε τον κόσμο. Δεν ενδιαφέρεται για τα ψηφοδέλτια. Ας μιλήσουν γι’ αυτά τα θέματα».\nΓια τα ονομαστήρια του Σεβασμιωτάτου Μητροπολίτου Ελευθερουπόλεως κ.κ. Χρυσοστόμου\nΑνακοινούται ότι την προσεχήν Κυριακής 13ην Νοεμβρίου ε.έ. η Αγία μας Εκκλησία τιμά την μνήμην του Αγίου Πατρός ημών Ιωάννου του Χρυσοστόμου Αρχιεπισκόπου Κωνσταντινουπόλεως. Την ημέραν αυτήν άγει τα σεπτά Ονομαστήριά του ο Σεβασμιώτατος Ποιμενάρχης μας κ.κ. Χρυσόστομος.\nΤο Σάββατον, Εσπέρας και ώραν 17.30’ θα τελεσθή ο Αρχιερατικός Εσπερινός εις τον Καθεδρικόν Ιερόν Ναόν Αγίου Ελευθερίου Ελευθερουπόλεως και την Κυριακήν από ώραν 07.30’ – 10.45’ πρωϊνήν ο Σεβασμιώτατος Μητροπολίτης μας θα τελέση την Θείαν Λειτουργίαν εις τον ίδιον Ιερόν Ναόν.\nΌθεν παρακαλούμεν τους ευσεβείς χριστιανούς της Ιεράς Μητροπόλεώς μας, να παρευρεθούν εις τας ως άνω ακολουθίας και συμπροσευχηθούν μαζί με τον Ιερόν Κλήρον, ίνα ο Κύριος ημών Ιησούς Χριστός δια πρεσβειών του Προστάτου Του Αγίου Ιωάννου του Χρυσοστόμου, του χαρίζει υγείαν και δύναμιν πνευματικήν, δια να συνεχίζη την γόνιμον Αρχιερατικήν Του Διακονίαν επί πολλά έτη μέσα εις τον ευλογημένον χώρον της Επαρχίας Παγγαίου.\nΕκ του Γραφείου Τύπου της Ιεράς Μητροπόλεως Ελευθερουπόλεως\nΗ ιστορία των κυβερνήσεων συνεργασίας στην Ελλάδα\nΣυνολικά έξι κυβερνήσεις «εθνικής ενότητας» ή «οικουμενικές κυβερνήσεις» με τη συνεργασία κομμάτων της Βουλής έχουν υπάρξει συνολικά στην νεότερη ιστορία του ελληνικού Κράτους, τη στιγμή που τα δύο μεγαλύτερα σε δύναμη κόμματα της παρούσας Βουλής σχεδιάζουν να προχωρήσουν στη συγκρότηση της έβδομης τέτοιας κυβέρνησης. Η πρώτη τέτοια κυβέρνηση συγκροτήθηκε το 1877 και η τελευταία το Νοέμβριο του 1989.\nΓια πρώτη φορά ο όρος «οικουμενική κυβέρνηση» χρησιμοποιήθηκε τον Μάιο του 1877, όταν ο ναύαρχος και πολιτικός Κωνσταντίνος Κανάρης σχημάτισε κυβέρνηση με την ενίσχυση των αρχηγών των τότε πολιτικών κομμάτων Τρικούπη, Δηλιγιάννη, Ζαΐμη, Κουμουνδούρου. Η κυβέρνηση εκείνη είχε σαν στόχο να προετοιμάσει τη χώρα εν όψει του ρωσοτουρκικού πολέμου.\nΗ δεύτερη «οικουμενική κυβέρνηση» στην ιστορία συγκροτήθηκε υπό τον Αλέξανδρο Ζαΐμη, το 1926. Αρχικά συμμετείχαν τα μεγαλύτερα κόμματα εκείνης της εποχής (Φιλελεύθεροι, Λαϊκό, Ελευθερόφρονοι, Δημοκρατική Ένωση).\nΤο 1944 ο Γεώργιος Παπανδρέου σχημάτισε κυβέρνηση εθνικής ενότητας. Μάλιστα, είχε μεταβεί στο Κάιρο για το σχηματισμό εξόριστης κυβέρνησης, η οποία αντικατέστησε εκείνη του Σοφοκλή Βενιζέλου.\nΚυβέρνηση εθνικής ενότητας είχε σχηματίσει και ο Κωνσταντίνος Καραμανλής στις 24 Ιουλίου 1974. Στην κυβέρνηση εκείνη, η οποία είχε ορκιστεί από τον στρατηγό Φαίδωνα Γκιζίκη, συμμετείχαν στελέχη των προδικτατορικών κομμάτων, όπως της Ένωσης Κέντρου και της ΕΡΕ, αλλά και στελέχη του αντιδικτατορικού αγώνα.\nΤον Ιούνιο του 1989\nΗ επόμενη κυβέρνηση συνεργασίας ήρθε τον Ιούνιο του 1989. Επρόκειτο για κυβέρνηση συνεργασίας ΝΔ Συνασπισμού υπό τον Τζαννή Τζανετάκη με βασική αποστολή την παραπομπή του πρώην πρωθυπουργού Ανδρέα Παπανδρέου και υπουργών των κυβερνήσεών του για το σκάνδαλο Κοσκωτά. Το σκεπτικό εκείνης της συνεργασίας ήταν ότι αν η χώρα οδηγείτο άμεσα σε νέα εκλογική αναμέτρηση, η παραπομπή για τυχόν σκάνδαλα θα ήταν αδύνατη, αφού αυτά θα παραγράφονταν.\nΤον Νοέμβριο του 1989\nΗ τελευταία κυβέρνηση συνεργασίας, που έμεινε γνωστή ως «οικουμενική κυβέρνηση», σχηματίστηκε το Νοέμβριο του 1989, με διάρκεια ζωής μέχρι τον Φεβρουάριο του 1990. Πρωθυπουργός ορκίστηκε ο Ξενοφών Ζολώτας.\nΕίχε προηγηθεί η συμφωνία των Κωνσταντίνου Μητσοτάκη από τη ΝΔ, Ανδρέα Παπανδρέου από το ΠΑΣΟΚ και Χαρίλαου Φλωράκη από το Συνασπισμό, αφού κανένα κόμμα δεν είχε καταφέρει να λάβει την αυτοδυναμία στις βουλευτικές εκλογές, δεδομένου ότι η ΝΔ είχε λάβει 148 έδρες, το ΠΑΣΟΚ 128 και ο Συνασπισμός 21 έδρες.\nΧΡ. ΜΑΡΚΟΓΙΑΝΝΑΚΗΣ: "Ο τόπος χρειάζεται ισχυρή κυβέρνηση. Αν την είχαμε νωρίτερα θα ήταν καλός διαπραγματευτής"\n«Οι εξελίξεις έχουν αλλάξει τελείως το πολιτικό τοπίο. Ήδη έχουμε μπει στην ευθεία των εκλογών, που αυτή τη στιγμή τοποθετούνται γύρω στα τέλη Φεβρουαρίου», παρατήρησε ο πρώην υπουργός και νυν στέλεχος τη Δημοκρατικής Συμμαχίας Χρήστος Μαρκογιαννάκης, που παραχώρησε χθες το πρωί συνέντευξη Τύπου στα γραφεία του κόμματος στην Καβάλα, στο πλαίσιο περιοδείας του στην Ανατολική Μακεδονία και Θράκη.\nΌπως είπε ο κ. Μαρκογιαννάκης, «εμείς ως Δημοκρατική Συμμαχία θα θριαμβολογούσαμε αν δεν γνωρίζαμε την τραγική κατάσταση. Η Ντόρα Μπακογιάννη ήταν η πρώτη που μίλησε για ανάγκη εθνικής συνεννόησης, εθνικής συναίνεσης και κυβερνητικής συνεργασίας», και παρατήρησε ότι ήδη υπάρχουν καθυστερήσεις που προκαλούν εκνευρισμό στην Ευρώπη. «Θέλουμε να πιστεύουμε ότι θα επικρατήσει η λογική», όπως είπε και δεν θα κυριαρχήσουν οι απόψεις γι «πολιτικά οφέλη» από την κατάσταση. Όπως παρατήρησε, υπάρχουν τεράστια προβλήματα και «τουλάχιστον θα πρέπει να πουν την αλήθεια».\n«Εμείς σαν Δημοκρατική Συμμαχία ήδη είπαμε ότι θα στηρίξουμε τη νέα κυβέρνηση. Ενδεχομένως να συμμετέχουμε κιόλας αν μας προταθεί», παρατήρησε και συμπλήρωσε πως «δυστυχώς το ΠΑΣΟΚ και ο Γιώργος Παπανδρέου αποδείχθηκαν κατώτεροι των περιστάσεων και μεγέθυναν τα προβλήματα. Η Νέα Δημοκρατία έγινε από κόμμα ευθύνης, σημαιοφόρος του λαϊκισμού. Ας ελπίσουμε ότι τώρα θα πρυτανεύσει η λογική.\n«Υποστηρίξαμε την ιδέα για μια κυβέρνηση εκτάκτου ανάγκης για να κυβερνήσει. Ο τόπος χρειάζεται ισχυρή κυβέρνηση. Αν την είχαμε νωρίτερα θα ήταν καλός διαπραγματευτής. Τώρα αυτή δεν θα πάει να διαπραγματευτεί αλλά να διαχειριστεί», συμπλήρωσε και είπε πως θα πρέπει μπροστά να μπαίνει το εθνικό συμφέρον και όχι το κομματικό.\nΠαράλληλα υπογράμμισε ότι «από την ώρα που ήμασταν αυτοί που ζητήσαμε κυβέρνηση συνεργασίας και επιμέναμε, δεν μπορούμε να πούμε τώρα ότι δεν στηρίζουμε ή δεν συμμετέχουμε αν μας προταθεί».\n«Είμαστε βέβαιοι, παρά τα άσχημα ή μέτρια δημοσκοπικά ευρήματα και το ότι δικαιωθήκαμε, σε όσα λέγαμε για κυβέρνηση συνεργασίας, πιστεύω ότι πολύ σύντομα θα φτάσουμε εκεί που είναι ο στόχος μας», ανέφερε.\nΣχετικά με τα ψηφοδέλτια του κόμματος και τη συγκρότησή τους, είπε ότι η επίσκεψη στην περιοχή είχε να κάνει και με τα ψηφοδέλτια, και παρατήρησε ότι είναι ενθουσιασμένος από το αποτέλεσμα, δεδομένου ότι «φοβόταν», όπως είπε, την περιοχή. «Εκτιμώ ότι μέσα στο Δεκέμβριο θα είμαστε σε θέση να παρουσιάσουμε τον κορμό του ψηφοδελτίου», παρατήρησε.\nΣΥΝΕΝΤΕΥΞΗ: Δημήτρης Χαρίτου, περιφ. σύμβουλος της παράταξης "Αριστερή Οικολογική Συνεργασία"\nΤην ιεράρχηση των προτεραιοτήτων υπογραμμίζει ως το σημαντικότερο πρόβλημα που αντιμετωπίζει αυτή τη στιγμή το Περιφερειακό Συμβούλιο Ανατολικής Μακεδονίας και Θράκης, ο περιφερειακός σύμβουλος της «Αριστερής Οικολογικής Συνεργασίας» Δημήτρης Χαρίτου, ενώ χαρακτηρίζει ως ανούσια την κόντρα μεταξύ των δύο μεγάλων παρατάξεων του Συμβουλίου. Όπως λέει «ο κανονισμός λειτουργίας με αντιδημοκρατικό τρόπο περιορίζει ασφυκτικά το ρόλο των μειοψηφιών» και παρατηρεί ότι σε θέματα περιβάλλοντος και ανάπτυξης η διοίκηση κινείται σε λάθος κατεύθυνση.\n-Πως κρίνετε την μέχρι σήμερα λειτουργία του Περιφερειακού Συμβουλίου;\n«Νομίζω ότι σε μια περίοδο που οι κοινωνικές ανάγκες διογκώνονται, που πλήττονται τα εργασιακά και τα ασφαλιστικά δικαιώματα των εργαζομένων και συρρικνώνονται τα κοινωνικά αγαθά της παιδείας, της υγείας και της περίθαλψης, σε μία περίοδο δηλαδή που η χώρα μας βυθίζεται σε βαθιά ύφεση με την ανεργία των νέων να εκτινάσσεται ίσως και στο 40% στην περιφέρεια, δυστυχώς τίποτα από όλα αυτά δεν απασχολούν τη λειτουργία και τη δράση του Περιφερειακού Συμβουλίου. Ακόμη και το μείζον ζήτημα της οικονομικής κρίσης και τις συνέπειες της στην κοινωνία, παρότι κατ' επανάληψη έχει τεθεί από εμάς αλλά και από άλλες παρατάξεις δεν έχει ακόμη μπει για συζήτηση στο Περιφερειακό Συμβούλιο».\n-Ποια πιστεύετε ότι είναι τα «αδύνατα σημεία» στη λειτουργία του θεσμού;\n«Είχαμε, από την ψήφιση ακόμη του Καλλικράτη, υποστηρίξει ότι η επιδίωξη της Κυβέρνησης δεν ήταν η αποκέντρωση, η αυτοδιοίκηση και το βάθεμα της δημοκρατίας αλλά η μετατροπή της Αυτοδιοίκησης σε ιμάντα υλοποίησης της Κυβερνητικής πολιτικής. Πράγμα που επιβεβαιώνεται με τη σύμπλευση, δυστυχώς, της εκλεγμένης Περιφερειακής Αρχής καθώς σημαντικά ζητήματα που έθεσε η Κυβέρνηση υιοθετήθηκαν, όπως οι ελαστικές μορφές εργασίας (συμφωνία για την κοινωνική εργασία), η αποδοχή και η προώθηση των λεγόμενων ειδικών ζωνών που οδηγούν στην «Κινεζοποίηση» της περιοχής, η αποδοχή των επικοινωνιακών τρικ, όπως το «καλάθι των αγροτικών προϊόντων» και η αποδοχή της λογικής της διαρκούς συρρίκνωσης των δαπανών του προϋπολογισμού και άλλα».\n-Ποιο πιστεύετε ότι είναι το σημαντικότερο πρόβλημα που αντιμετωπίζετε αυτή τη στιγμή στο θεσμό;\n«Νομίζω ότι κεντρικό ζήτημα είναι η ιεράρχηση των προτεραιοτήτων με βάση της μεγάλες κοινωνικές ανάγκες, ιδιαίτερα της ανεργίας και της νέας φτώχειας, και τα αναπτυξιακά ελλείμματα της περιοχής, και όχι την σπατάλη των ελάχιστων διαθέσιμων πόρων σε έργα και δράσεις που δεν αντιστοιχούν στις παραπάνω προτεραιότητες Κάτι τέτοιο όμως προϋποθέτει την διαμόρφωση ενός αναπτυξιακού σχεδίου και ενός πλαισίου στόχων και δράσης που θα διεκδικεί για την Περιφέρεια ρόλο και κυρίως πόρους προκειμένου να υλοποιήσει τους στόχους της. Δυστυχώς κάτι τέτοιο δεν έχουμε από τη σημερινή Περιφερειακή Αρχή».\n-Πως θα σχολιάζατε την συνήθη κόντρα μεταξύ των δύο μεγαλύτερων παρατάξεων του Περιφερειακού Συμβουλίου;\n«Ανούσια και μακριά από της πραγματικές ανάγκες της κοινωνίας. Ενώ συγκρούονται σε επιμέρους ζητήματα όπως το πρόβλημα με τα κουνούπια, στα ουσιώδη και σε αυτά που καθορίζουν την πορεία της περιφέρειας όπως ο προϋπολογισμός, οι ειδικές ζώνες, το «καλάθι των αγροτικών προϊόντων», η εγκατάσταση διοδίων στην Περιφέρεια και άλλα, συμφωνούν και τα ψήφισαν από κοινού».\n-Θεωρείτε ότι οι φωνές των παρατάξεων δεν ακούγονται;\n«Είναι αλήθεια ότι ο κανονισμός λειτουργίας με αντιδημοκρατικό τρόπο περιορίζει ασφυκτικά το ρόλο των μειοψηφιών, σκεφτείτε μόνο ότι μία παράταξη δεν μπορεί να εγγράψει ένα θέμα της επιλογής της στην ημερήσια διάταξη της Συνεδρίασης του Περιφερειακού Συμβουλίου. Παρόλα αυτά η φωνή της δικής μας παράταξης προσπαθούμε να ακούγεται με έναν θετικό τρόπο. Να φέρνουμε τις κοινωνικές ανάγκες και τα πραγματικά προβλήματα στο κέντρο της συζήτησης. Δεν αρκούμαστε μόνο στην κριτική σε όσα γίνονται και λέγονται αλλά επιδιώκουμε να διατυπώνουμε και θετικές προτάσεις. Ζητήματα που συνδέονται με την προστασία του περιβάλλοντος όπως ο χρυσός, ζητήματα παιδείας και άλλα έχουν τη σφραγίδα και της δικής μας σημαντικής συμβολής στη διαμόρφωση θέσεων και διεκδίκησης εκ μέρους της Περιφέρειας».\n-Τι πιστεύετε ότι θα χρειαζόταν για την ανάπτυξη της Περιφέρειας; Έχετε καταθέσει σχετικές προτάσεις;\n«Σε μία χώρα με βαθιά οικονομική, κοινωνική και στις μέρες μας βαθιά πολιτική κρίση, επείγει η μεταβολή του συσχετισμού σε όφελος των πολιτικών δυνάμεων που ενδιαφέρονται να απαλλαγεί η χώρα απο Μνημόνια, νεοφιλελεύθερες πολιτικές, Τρόικα-ΔΝΤ και θέτουν την ανάγκη, άμεσα, ενός άλλου σχεδίου οικονομικής, παραγωγικής και κοινωνικής ανασυγκρότησης της χώρας. Σε ένα τέτοιο σχέδιο υπάρχει η ανάγκη ενός ειδικού αναπτυξιακού προγράμματος για την Περιφέρεια Ανατολικής Μακεδονίας και Θράκης που θα στηρίζεται σε πόρους που έχουν στερηθεί από την περιοχή και θα έχει κυρίαρχο στόχο το ζήτημα της απασχόλησης και ιδιαίτερα των νέων. Η αξιοποίηση των πόρων του ΕΣΠΑ, ώστε να αντιμετωπιστούν κοινωνικές ανάγκες, η στήριξη των μικρομεσαίων επιχειρήσεων που πλήττονται ιδιαίτερα αυτή την περίοδο και η δημιουργία μιας ασπίδας κοινωνικής προστασίας για όσους σήμερα αδυνατούν στοιχειωδώς να αντιμετωπίσουν τα ζητήματα της ζωής, η Αυτοδιοίκηση οφείλει να πάρει η ίδια ή να στηρίξει πρωτοβουλίες των πολιτών που άμεσα πλήττονται και αδυνατούν να αντιμετωπίσουν τα προβλήματα επιβίωσης, για να μην αισθάνεται κανένας μόνος του στη κρίση».\n-Πιστεύετε ότι η γραμμή που ακολουθεί η διοίκηση σε θέματα ανάπτυξης και περιβάλλοντος είναι η σωστή; Που εντοπίζετε προβλήματα;\n«Νομίζω ότι κινείται σε λάθος κατεύθυνση το όραμα, που με μονομέρεια επαναλαμβάνεται, Περιφέρεια Διαμετακομιστικό Κέντρο, το οποίο όχι μόνο δεν ανταποκρίνεται στις τεράστιες παραγωγικές δυνατότητες της περιοχής αλλά τις ακυρώνει και τις υπονομεύει. Οι ελάχιστοι διαθέσιμοι πόροι κατευθύνονται κυρίως σε έργα υποδομών (λιμάνια, οδικοί άξονες) με την προσδοκία να αξιοποιηθούν αυτά από μεγάλα ιδιωτικά συμφέροντα που και αν υπάρξουν θα διακινούν ξένα εμπορεύματα. Με αποτέλεσμα να αδυνατούν να αξιοποιηθούν πόροι για της παραγωγικές δυνατότητες της περιοχής, ιδιαίτερα στον πρωτογενή τομέα και στον τουρισμό που θα μπορούσαν στη δύσκολη οικονομική συγκυρία να συμβάλλουν στην ανάπτυξη της χώρας, λόγω κυρίως του εξαγωγικού προσανατολισμού που έχουνε. Τα ερωτήματα που τίθονται : θα υπάρξει μια άλλη θεώρηση των παραγωγικών δυνατοτήτων της περιοχής και ένα σχέδιο για την οικονομική και παραγωγική ανασυγκρότησή της, με βάση τις κοινωνικές ανάγκες και απόλυτο σεβασμό στο περιβάλλον ή θα οδηγηθούν σε μία στρεβλή και ψευδεπίγραφη ανάπτυξη μέσω των λεγόμενων “ειδικών ζωνών” που θα σημάνουν την “Κινεζοποίηση” της περιοχής; Θα επανεξεταστεί έστω και τώρα η κατεύθυνση των πόρων του ΕΣΠΑ; Αν δηλαδή θα αξιοποιηθεί για να αντιμετωπιστούν κοινωνικές και παραγωγικές ανάγκες ή θα συνεχίσει να κινείται στη λογική της πάση θυσίας απορρόφησης πόρων που οδηγεί στην πελατειακή ανακύκλωση».\nΑναρτήθηκε από ΑΡΙΣΤΕΙΔΗΣ ΜΕΝΤΙΖΗΣ στις 08 Νοεμβρίου Δεν υπάρχουν σχόλια:\nΧΡ. ΚΕΒΡΕΚΑΚΗΣ: "Επικοινωνία στη βάση της τρομοκρά...\nΚ. ΖΟΥΡΑΡΙΣ:Μικρές ομάδες ελέγχουν την πολιτική κα...\nΣΥΝΕΝΤΕΥΞΗ:Γ. Γερομάρκος, περιφ. σύμβουλος της παρ...\nΠεριφερειακό Συμβούλιο ΑΜ-Θ: Μια από τις συντομότε...\nΠ. ΣΓΟΥΡΙΔΗΣ: Το δημοψήφισμα ήταν μια καταστροφική...\nΒΡΑΒΕΥΣΗ ΤΗΣ ΕΛΛΑΔΑΣ ΣΤΟ ΠΑΓΚΟΣΜΙΟ ΣΥΝΕΔΡΙΟ ΤΟΥ ΠΕ...\nΧΡ. ΚΕΒΡΕΚΑΚΗΣ: "το ενδιαφέρον που επέδειξα και πρ...\nΝ. ΠΑΝΑΓΙΩΤΟΠΟΥΛΟΣ: "Έπρεπε αυτό το ζήτημα να ξεκα...\nΓια τα ονομαστήρια του Σεβασμιωτάτου Μητροπολίτου ...\nΧΡ. ΜΑΡΚΟΓΙΑΝΝΑΚΗΣ: "Ο τόπος χρειάζεται ισχυρή κυβ...\nΣΥΝΕΝΤΕΥΞΗ: Δημήτρης Χαρίτου, περιφ. σύμβουλος της...


Απώλεια βάρους 2 κιλά ανά μήνα - Πόσο λίπος μπορώ να χάσω σε ένα μήνα; -\nΑπώλεια βάρους 2 κιλά ανά μήνα, Βγάλτε την αριθμομηχανή σας και κρατήστε σημειώσεις\nΥπάρχουν τροφές με τις οποίες χάνουμε λίπος από κοιλιά και ψωμάκια; «Μαγικές» τροφές που στοχοποιούν συγκεκριμένο σημείο του σώματος δεν υπάρχουν. Μία ισορροπημένη διατροφή θα οδηγήσει σε μείωση του ολικού λιπώδους ιστού, και με την κατάλληλη άσκηση μπορούμε μηδέν xtreme καυστήρα λίπους βελτιώσουμε συγκεκριμένα σημεία, όπως είναι η κοιλιά και τα ψωμάκια.\nΈνα χαρακτηριστικό παράδειγμα είναι τα δημητριακά ολικής αλέσεως, η βρώμη, τα φρούτα με τη φλούδα και τα ωμά λαχανικά. Καταναλώστε 5 μερίδες φρούτων και λαχανικών ημερησίως άφοβα και αυτομάτως θα απώλεια βάρους 2 κιλά ανά μήνα περιορισμένη όρεξη για φαγητά υψηλής ενεργειακής αξίας. Πόσα κιλά πρέπει να χάνω το μήνα για να μην έχω πρόβλημα υγείας και για να μην τα ξαναβάλω; Ιδανική απώλεια βάρους είναι 3.\nΙδανικά, μετά από μία δίαιτα πρέπει να υπάρχει ένα διάστημα ελεγχόμενης συντήρησης, ώστε να μειωθεί η πιθανότητα επαναπρόσληψης των χαμένων κιλών. Ποια είναι τα 3 πιο συνηθισμένα λάθη που κάνουμε σε μια δίαιτα; - Αφαιρούμε από τη διατροφή μας απαραίτητα συστατικά, όπως είναι οι υδατάνθρακες, νομίζοντας ότι είναι «υπεύθυνοι» για τα παραπανίσια μας κιλά - Ακολουθούμε πιστά τις δίαιτες των γκουρού του διαδικτύου, χρησιμοποιώντας μαντζούνια, απώλεια βάρους 2 κιλά ανά μήνα φίλτρα και υπερτροφές που υπόσχονται θαύματα.\nΣε απώλεια βάρους του μωρού το επόμενο βήμα είναι το συμπλήρωμα; - aps-epc.com Ποιο είναι το ιδανικό βάρος στην εγκυμοσύνη; Χάσε 2,5 κιλά σε 1 εβδομάδα εύκολα και υγιεινά! Η δίαιτα που κάνει θραύση! Χάσε κιλά όπως η Όπρα - ΒΙΝΤΕΟ Scivation Xtend BCAAs 30 μερίδεςs\nΕίναι να αυξήσετε τις καύσεις που κάνετε. Πίνετε πολύ νερό...\nΚαι πάλι, συγχαίρω όλους για το νέο έτοςτουλάχιστον λίγο αργά....\nΤο σώμα σας δεν μπορεί να χρησιμοποιήσει το λίπος σας...\nΘα κάψετε περισσότερες θέμιδες σε μάθημα reformer όπου αυξάνεται ο...\nΟ σημαντικός ρόλος του πρωινού αποδίδεται με την αγγλική λέξη...\nAssine o Coach e tenha acesso a um programa completo...


Ελένη Μενεγάκη: Η γιορτή για την μικρή της κόρη, Μαρίνα, στα Άχλα! - Tlife.gr\n17.07.2016 | 15:40\nΕλένη Μενεγάκη: Η γιορτή για την μικρή της κόρη, Μαρίνα, στα Άχλα!\nΣήμερα είναι της Αγίας Μαρίνας και η μικρή κόρη της Ελένης Μενεγάκη έχει την πρώτη της γιορτή. Η οικογένεια όλη έχει μαζευτεί στον αγαπημένο προορισμό της παρουσιάστριας που δεν είναι άλλος από τα Άχλα για να γιορτάσουν την μικρούλα τους. Εκεί βρίσκεται και ο αδερφός της, Θοδωρής Μισόκαλος, όπως ανέβασε και στο instagram του.\nΠώς, όμως, θα γιορτάσουν την μικρή Μαρίνα και τι ετοιμασίες κάνει η Ελένη Μενεγάκη με τον σύντροφό της και πατέρα της μικρής Ματέο Παντζόπουλο; Μια πρώτη ιδέα μας είχε δώσει η ίδια η Ελένη μέσα από την εκπομπή της και έναν διάλογο που είχαν με την Κατερίνα Ζαρίφη στις 29 Ιουνίου. Εκείνη τη μέρα έδειχναν πλάνα από τα Mad Video Music Awards που μόλις είχαν διεξαχθεί, η παρέα είχε αναρωτηθεί πότε θα προβληθούν τηλεοπτικά. Τότε η Κατερίνα Ζαρίφη είχε πει ότι θα τα απολαύσουμε στις 17 Ιουλίου και η παρουσιάστρια είχε αναφωνήσει «Α, της Αγίας Μαρίνας. Ωραία θα το γιορτάσουμε», είχε πει η Ελένη.\nΕν τω μεταξύ, στον λογαριασμό της στο instagram οι ευχές έχουν αρχίσει από τους θαυμαστές της Ελένης η οποία μέχρι στιγμής δεν έχει ανεβάσει κάτι εκτός από ένα μπλε φορεματάκι της μικρής Μαρίνας που όπως έγραψε η ίδια η Ελένη είναι το αγαπημένο της χρώμα!\nΜια φωτογραφία που δημοσίευσε ο χρήστης @elenimenegaki στις Ιούλ 8, 2016, 4:00πμ PDT\nΊσως μέσα στην ημέρα η παρουσιάστρια να ανεβάσει κάποια φωτό με την μικρή Μαρίνα να φοράει τα φούξια μαγιουδάκια που έχει διαλέξει για εκείνη, όπως είχε πει μέσω της εκπομπής της. Ή έστω, ένα hint! Εμείς να ευχηθούμε χρόνια πολλά!\nΕΛΕΝΗ ΜΕΝΕΓΑΚΗ ΓΙΟΡΤΗ\nΕΛΕΝΗ ΜΕΝΕΓΑΚΗ ΚΑΛΟΚΑΙΡΙ 2016\nΕΛΕΝΗ ΜΕΝΕΓΑΚΗ ΓΙΟΡΤΑΖΕΙ Η ΚΟΡΗ ΤΗΣ